title: Apollon Hypoakraioksen luola

text: Apollon Hypoakraioksen luola on luola ja antiikin aikainen Apollonille omistettu pyhäkkö Ateenan Akropolis-kukkulan luoteisrinteessä Kreikassa.


title: Apollon Hypoakraioksen luola

text: Pyhäkkö oli omistettu Apollon Hypoakraiokselle eli ”Korkeuksien alapuolella olevalle Apollonille”, mikä viittasi pyhäkön sijaintiin. Luolassa palvottiin Apollonia myös epiteeteillä Patroos (”Isän Apollon”) ja Pythios (”Pythonin surmaaja”). Jälkimmäisen mukaan pyhäkkö tunnettiin myös nimellä Pythion. Luola oli kulttikäytössä viimeistään mykeneläisellä ajalla 1200-luvulla eaa. Ateenalaiset yhdistivät luolan myyttiseen alkuperäänsä Attikan alkuperäisinä asukkaina, sillä tarun mukaan Apollon makasi luolassa Erekhtheuksen tyttären Kreusan, minkä seurauksena syntyi joonialaisten kantaisä Ion.


title: Apollon Hypoakraioksen luola

text: Luola on noin 5 metriä leveä ja noin 3 metriä syvä, joskin se on ollut antiikin aikana todennäköisesti syvempi. Pyhäkössä oli kallioon kaiverrettuja syvennyksiä veistoksille. Paikka on tunnistettu sieltä tehtyjen votiiviesinelöytöjen avulla. Kerrotaan, että Delfoihin matkanneet ("pythaistai") aloittivat matkansa luolalta.


title: Apollon Hypoakraioksen luola

text: Pyhäkölle johti kukkulan ympäri kiertänyt Peripatos-tie. Luolan itäpuolella sijaitsee kaksi muuta luolapyhäkköä, Olympoksen Zeuksen luola ja Panin luola, ja länsipuolella Klepsydran lähdekaivo.


title: Athene Lemnia

text: Athene Lemnia () oli Feidiaan veistämä Athene-jumalatarta esittänyt veistos, joka sijaitsi antiikin aikana Ateenan Akropolis-kukkulalla.


title: Athene Lemnia

text: Veistos sai nimensä siitä, että Feidias teki sen Lemnoksella eläneille ateenalaisille, jotta nämä voisivat omistaa sen Akropoliille ja Athenelle. Feidias veisti patsaan noin vuonna 450–440 eaa. Veistos oli tehty pronssista. Athene oli kuvattu paljaspäisenä ja pukeutuneena gorgonkuvaiseen aigikseen. Kypärä oli hänen oikeassa kädessään, kun taas vasemmassa kädessä hänellä oli keihäs. Pausaniaan ja Lukianoksen mukaan veistos oli erityisen kaunis ja Feidiaan parhaimpia.


title: Athene Lemnia

text: Veistos oli sijoitettu Akropoliille jonnekin Propylaian ja Athene Promakhoksen patsaan, jonka Feidias myös veisti, lähelle. Erään teorian mukaan veistos olisi sijannut Propylaian itäisessä pylväikössä. Alkuperäinen veistos on tuhoutunut. Adolf Furtwängler on rekonstruoinut säilyneistä antiikin aikaisista marmoriveistoksen osista kaksi marmorista veistosta, jotka ovat hänen mukaansa veistoksen roomalaisaikaisia kopioita. Tulkinta on kuitenkin kiistanalainen.


title: Athene Lemnia

text: Athene Lemnian ja Athene Promakhoksen patsaiden lisäksi Feidias veisti Akropoliille myös kolmannen Athenea esittäneen veistoksen, Parthenonissa sijainneen jumalattaren kulttikuvan Athene Parthenoksen.


title: Beulén portti

text:
Beulén portti on antiikin aikainen portti Ateenan Akropolis-kukkulalla Kreikassa. Se rakennettiin 200-luvun jaa. jälkimmäisellä puoliskolla vuonna 267 tapahtuneen, Ateenaa laajalti tuhonneen herulien hyökkäyksen jälkeen.
Erään tiedon mukaan portin rakennutti F. Septimus Marcellinus vuonna 280. Se oli osa uutta Akropoliin länsiosan suojannutta linnoitusmuuria. Portti on saanut nimensä ranskalaisesta arkeologista Charles Ernest Beulésta, joka tutki portin aluetta vuonna 1852. Portti toimii edelleen Akropoliin porttina, yleensä vierailijoiden uloskäyntinä.


title: Beulén portti

text: Beulén portti sijaitsee Akropoliin suuren porttirakennuksen Propylaian edustalla sen länsipuolella. Sen pohjois- ja eteläpuolella on tornit. Sekä portti että tornit tehtiin varhaisempien antiikin aikaisten rakennusten uudelleenkäytetyistä osista. Eräs näistä oli Akropoliin eteläpuolella sijainnut Nikiaan muistomerkki 300-luvulta eaa., jonka piirtokirjoitukset ovat edelleen nähtävissä portissa. Portin jälkeen vasemmalla sijaitsee Agrippan muistomerkki ja ylhäällä oikealla Athene Niken temppeli.


title: Frankkien torni

text:
Frankkien torni () oli keskiaikainen torni Ateenan Akropolis-kukkulalla Kreikassa. Se rakennettiin 1300-luvun loppupuolella tai 1400-luvun alussa ja purettiin vuonna 1874.
Tornin rakennutti todennäköisesti Ateenassa valtaa pitänyt firenzeläinen Acciaiolin suku, joka johti Ateenan herttuakuntaa vuosina 1388–1458. Torni oli Akropoliin korkein rakennus ja osa kukkulan laajempia keskiaikaisia linnoitteita. Se purettiin vuonna 1874 muiden keskiaikaisten rakennusten ohella osana Akropoliin arkeologisia kaivauksia ja linnavuoren palauttamista rakennuskannan osalta antiikin aikaiseen asuunsa.


title: Frankkien torni

text: Torni sijaitsi Akropoliin porttirakennuksen Propylaian eteläpäässä lähellä Athene Niken temppeliä. Sen korkeus oli noin 26 metriä, perustan koko noin 7,8 x 8,7 metriä ja muurin paksuus noin 1,8 metriä. Tornin rakentamisessa oli käytetty uudelleen Ateenan antiikin aikaisista rakennuksista otettua kivimateriaalia. Tornia käytettiin tähystykseen sekä optisena lennättimenä, jonka tuli näkyi muun muassa Akrokorintin linnoitukselle saakka.


title: Nikiaan muistomerkki

text:
Nikiaan muistomerkki oli antiikin aikainen muistomerkki Ateenan Akropolis-kukkulan etelärinteellä Kreikassa. Se rakennettiin Nikiaan Nikodemoksen pojan johtaman khoroksen Dionysia-juhlan näytelmäkilpailussa vuonna 320/319 eaa. saavuttaman voiton kunniaksi.
Muistomerkki sijaitsi Dionysoksen teatterin länsipuolella ja myöhemmin rakennetun Eumeneen stoan itäpäässä. Se muistutti arkkitehtuuriltaan pientä kreikkalaista temppeliä ja edusti doorilaista tyyliä. Sen julkisivussa oli kuusi pylvästä. Myöhäisen antiikin ajalla 200-luvulla jaa. rakennus purettiin ja suuri osa sen rakenneosista käytettiin Akropoliin länsipään uuden, niin kutsutun Beulén portin rakentamiseen. Portissa on edelleen nähtävissä muistomerkissä olleita piirtokirjoituksia. Myös muistomerkin alkuperäisen sijaintipaikan lähistöltä on löydetty joukko siihen kuuluneita rakennosia.


title: Olympoksen Zeuksen luola

text: Olympoksen Zeuksen luola on luola ja antiikin aikainen Zeukselle omistettu pyhäkkö Akropolis-kukkulan luoteisrinteessä Kreikassa.


title: Olympoksen Zeuksen luola

text: Luola on ollut käytössä viimeistään 400-luvulla eaa. Pyhäkössä palvottiin Zeusta epiteeteillä "Olympios" (”Olympoksen Zeus”) ja "Astrapaios" (”Salamien Zeus”). Paikka on tunnistettu muun muassa Thukydideen ja Strabonin kuvausten perusteella. Luolan suulla on alttarin paikka. Kerrotaan, että Delfoihin matkanneet ("pythaistai") seisoivat luolalla odottaen näkevänsä Parnes-vuorella salaman Zeuksen merkkinä oikeasta hetkestä aloittaa matka.


title: Olympoksen Zeuksen luola

text: Pyhäkölle johti kukkulan ympäri kiertänyt Peripatos-tie. Luolan länsipuolella sijaitsevat Apollon Hypoakraioksen luola ja Klepsydran lähdekaivo, ja itäpuolella Panin luola.


title: Panin luola (Ateena)

text:
Panin luola on luola ja antiikin aikainen Panille ja nymfeille omistettu pyhäkkö Akropolis-kukkulan luoteisrinteessä Ateenassa Kreikassa.
Pyhäkkö koostuu oikeastaan kolmesta pienestä luolasta, jotka kaikki oli omistettu Panin ja nymfien kultille. Panin kultti tuli Ateenaan Marathonin taistelun vuonna 490 eaa. jälkeen, sillä Panin ajateltiin tuolloin auttaneen ateenalaisia taistelussa aiheuttamalla persialaisten keskuudessa paniikkia huudoillaan. Luolissa oli mahdollisesti Panin patsas, ja niihin tuotiin votiivilahjoja Panille ja nymfeille. Kallioon oli kaiverrettu pieniä syvennyksiä veistoksia varten.


title: Panin luola (Ateena)

text: Luola esiintyy Aristofaneen komediassa "Lysistrate". Kristillisellä ajalla luola muutettiin Pyhälle Athanasiokselle omistetuksi kappeliksi. Osmanivallan aikana se hylättiin. 1800-luvulla paikka otettiin uudelleen käyttöön ja omistettiin Pyhälle Alaniarikselle. Luola säilyi kirkollisessa käytössä 1930-luvulle saakka, jolloin siitä tuli arkeologinen kohde.


title: Thrasylloksen muistomerkki

text:
Thrasylloksen muistomerkki on antiikin aikainen muistomerkki Ateenan Akropolis-kukkulan etelärinteessä Kreikassa. Se rakennettiin Thrasylloksen johtaman khoroksen Dionysia-juhlan näytelmäkilpailussa vuonna 320/319 eaa. saavuttaman voiton kunniaksi.
Muistomerkki sijaitsee Akropoliin rinteessä Dionysoksen teatterin yläpuolella. Sen keskus oli luonnonluola, johon oli rakennettu marmorinen julkisivu, jossa oli kaksi oviaukkoa ja pylväs niiden keskellä. Julkisivussa oli doorilaista tyyliä edustanut arkkitraavi ja joonialaista tyyliä edustanut friisi sekä korniisi, jonka päällä olivat voittoa juhlistaneet pronssiset kolmijalat. Luolan koristelu kuvasi Apollonia ja Artemista surmaamassa Nioben lapset.


title: Thrasylloksen muistomerkki

text: Thrasylloksen poika Thrasykles muokkasi muistomerkkiä ja muun muassa lisäsi kolmijalkoja, kun hänen khoroksensa voitti näytelmäkilpailut vuonna 271/270 eaa. Roomalaisella ajalla muistomerkkiin lisättiin istuvaa Dionysosta esittänyt veistos. Muistomerkki on ollut uskonnollisessa käytössä myös varhaiskristillisenä aikana. 1600-luvulla paikalla oli Kallion Neitsyt Marialle omistettu kappeli.


title: Thrasylloksen muistomerkki

text: Vuonna 1802 Lordi Elgin vei Dionysoksen patsaan Britanniaan, ja se on nykyisin British Museumissa. Vuonna 1827 muistomerkki tuhoutui Kreikan vapaussodan taisteluissa kreikkalaisten ja osmanien välillä. Tämän jälkeen sen rakenneosia käytettiin Lykodemosten Vapahtajan kirkon kunnostustöissä. Muistomerkki kunnostettiin vuodesta 2002 alkaen.


title: Jalosauramo

text: Jalosauramo ("Chamaemelum nobile") on mykerökukkainen, monivuotinen ruohovartinen kasvi. Se kasvaa noin 40 cm korkeaksi.


title: Jalosauramo

text: Aromaterapiassa käytetään kolmesta kasvista tehtyjä "kamomillaöljyjä": jalosauramoa kutsutaan "roomankamomillaksi", muut ovat kamomillasaunio ("saksankamomilla") ja kampasauramo ("marokonkamomilla").


title: Mynttilä

text: Mynttilä on Mäntyharjun kuntaan kuuluva kylä. Se sijaitsee kunnan koillisosassa rajoittuen pohjoisosassa Hirvensalmeen ja itäosassa entiseen Ristiinan kuntaan, nykyiseen Mikkeliin. Mäntyharjun kylistä Mynttilä rajoittuu Ollikkalaan, Särkemäkeen, Huopolaan, Hyyrylään ja Tiilikkalaan. Kylän läpi kulkee seututie 368 ja Savon rata. Savon radasta haarautuu entisen Mynttilän rautatieaseman, nykyisin lakkautetun liikennepaikan, pohjoispuolelta teollisuusraide Ristiinan Pellosniemeen.


title: Ervelä

text: Ervelä on kylä Salon kaupungin Perniössä. Ervelä sijaitsee Perniön kirkonkylän itäpuolella Rantaradan varrella. Kylässä sijaitsee lakkautettu Ervelän rautatieasema.


title: Ervelä

text: Ervelän kylä ulottuu rautatieasemalta Asteljokeen. Kylän alkuperäinen kylätontti sijaitsee Antinmäen etelälaidalla. Tontilla on ollut aikoinaan viisi kantatilaa, joista Tuomola on edelleen paikallaan. Klemelä on siirretty eri paikkaan ja loput kolme on yhdistetty Tuomolaan. Ervelän asutus sijaitsee hajallaan Antinmäen länsipuolella vanhan kylätontin ja rautatieaseman välissä. Kylässä toimi kansakoulu 1900-luvun alusta 1970-luvulle.


title: Luettelo London Overgroundin asemista

text: Tämä on luettelo London Overgroundin asemista.


title: Nao Hibino

text: Nao Hibino (s. 28. marraskuuta 1994 Aichi) on japanilainen tennispelaaja. Parhaimmillaan hän on ollut kaksinpelissä WTA-listan sijalla 56 tammikuussa 2016. Hän on voittanut urallaan yhden WTA-turnauksen kaksinpelissä.


title: Nao Hibino

text: Hibino voitti syys-lokakuussa 2015 Taškentin WTA-turnauksen. Se oli vasta toinen WTA-turnauksen pääsarja, jossa hän pelasi, päästyään ensimmäisellä kerralla toiselle kierrokselle. Tashkentin loppuottelussa Hibino päihitti Donna Vekićin ja voitti turnauksen häviämättä erääkään. Grand Slam -turnauksen pääsarjassa Hibino pelasi ensimmäisen kerran Australian avoimissa 2016 sekä kaksin- että nelinpelissä, häviten molemmissa avauskierroksen ottelunsa.


title: Naomi Ōsaka

text: Naomi Ōsaka (, s. 16. lokakuuta 1997 Osaka) on japanilainen tennispelaaja ja kaksinkertainen Grand Slam -voittaja. Hän nousi tammikuussa 2019 WTA-maailmanlistan ykkössijalle. Hänen isänsä on kotoisin Haitista, ja äitinsä Japanista.


title: Naomi Ōsaka

text: Vuonna 2014 Ōsaka pelasi ensimmäiset ottelunsa WTA-turnauksen pääsarjassa, häviten Stanfordissa Andrea Petkovicille ja Osakassa Elina Svitolinalle. Marraskuussa 2015 pelatussa Hua Hinin 115 000 dollarin WTA-turnauksessa Ōsaka eteni loppuotteluun, jossa hävisi Jaroslava Švedovalle. Tammikuussa 2016 hän hävisi toisella kierroksella Hobartin turnauksessa. Australian avoimissa hän eteni kolmannelle kierrokselle voitettuaan toisella kierroksella Elina Svitolinan. Kolmannella kierroksella hän hävisi Viktoryja Azarenkalle. Helmikuussa Ōsaka pääsi puolivälieriin Acapulcossa ja maaliskuussa kolmannelle kierrokselle Miamissa.


title: Naomi Ōsaka

text: Ōsaka voitti vuoden 2018 Yhdysvaltain avoimissa Serena Williamsin 6–2, 6–4 tehden historiaa ollen ensimmäinen japanilainen Grand Slam -voittaja avoimella aikakaudella.


title: Naomi Ōsaka

text: Ōsaka voitti vuoden 2019 Australian avointen loppuottelussa Petra Kvitován 7–6, 5–7, 6–4. Hän teki historiaa nousemalla voittonsa ansiosta ensimmäisenä aasialaisena pelaajana maailmanlistan ykköseksi kautta aikain.


title: Ahlaisten kirkonkylä

text: Ahlaisten kirkonkylä (tilastollisena taajamana vuonna 2014 Ahlainen) on kirkonkylä, tilastollinen taajama ja Museoviraston määrittelemä valtakunnallisesti merkittävä rakennettu kulttuuriympäristö Ahlaisissa Porissa Satakunnassa.


title: Ahlaisten kirkonkylä

text: Ahlaisten taajaman maa-pinta-ala oli vuoden 2014 lopussa 3,08 km² ja väkiluku 384 mikä tuotti väestötiheydeksi taajamassa 124,7 henkilöä / km².


title: Ahlaisten kirkonkylä

text: Ahlaisten kirkonkylä on Museoviraston mukaan eräs parhaiten vanhan rakenteensa säilyttäneistä kirkonkylistä Suomessa. Kirkonkylän vanhin asutus sijaitsee harjuselänteellä Ahlaistenjoen varressa, ja jokirannassa Vaaksholmassa on pienimuotoisempaa asutusta. Kylän keskustassa Alakylässä on vuonna 1796 rakennettu ja vuonna 1908 uusittu Ahlaisten kirkko johon liittyy kellotapuli vuodelta 1834. Taajaman itäosa kuuluu Ylikylän kylään.


title: Ahlaisten kirkonkylä

text: Kirkonkylään lännessä rajoittuva Ahlaistenjoen suisto kuuluu Pooskerin saariston Natura 2000 -suojelualueeseen.


title: Laura Siegemund

text: Laura Siegemund (s. 4. maaliskuuta 1988 Filderstadt) on saksalainen tennispelaaja. Parhaimmillaan hän on ollut kaksinpelissä WTA-listan sijalla 27 elokuussa 2016 ja nelinpelissä sijalla 40 huhtikuussa 2016. Hän on voittanut urallaan kaksi WTA-turnausta kaksinpelissä ja neljä turnausta nelinpelissä.


title: Laura Siegemund

text: Australian avoimissa 2016 Siegemund eteni kaksinpelissä kolmannelle kierrokselle, jossa hävisi Annika Beckille. Samana vuonna Yhdysvaltain avoimissa hän voitti sekanelinpelin mestaruuden Mate Pavićin kanssa ja eteni kaksinpelissä kolmannelle kierrokselle.


title: Miyu Katō

text: Miyu Katō (, s. 21. marraskuuta 1994) on japanilainen tennispelaaja. Parhaimmillaan hän on ollut kaksinpelissä WTA-listan sijalla 145 huhtikuussa 2016 ja nelinpelissä sijalla 77 huhtikuussa 2016. Hän on voittanut urallaan yhden WTA-turnauksen nelinpelissä.


title: Miyu Katō

text: Huhtikuussa 2016 Katō voitti Katowicen nelinpeliturnauksen Eri Hozumin kanssa.


title: Vantaan Voimisteluseura

text: Vantaan Voimisteluseura (VVS) on vuonna 1976 perustettu Vantaalla toimiva voimistelu- ja tanssiseura. Seurassa on jäseniä lähes 1500, ja se on yksi Voimisteluliiton suurimmista jäsenseuroista.


title: Vantaan Voimisteluseura

text: Joukkuevoimistelussa Vantaan Voimisteluseura toimii lajin kansainvälisellä huipulla. Seura järjestää alueellaan aktiivisesti tapahtumia ja pyrkii toiminnallaan edistämään hyvää mieltä, laadukasta liikunnan iloa sekä esteettisen kilpaurheilun elämyksiä. Seuran toiminnan johtoajatus on: ”Liikutamme laadukkasti hyvällä mielellä”.


title: Ivana Jorović

text: Ivana Jorović (s. 3. toukokuuta 1997 Čačak) on serbialainen tennispelaaja. Parhaimmillaan hän on ollut kaksinpelissä WTA-listan sijalla 134 lokakuussa 2016. Hän on voittanut urallaan kymmenen ITF-turnausta kaksinpelissä.


title: Ivana Jorović

text: Jorović oli junioreiden maailmanlistan ykkössijalla kesäkuussa 2014. Hän debytoi Fed Cupissa vuonna 2015 ja auttoi Serbiaa nousemaan Euroopan/Afrikan I-ryhmästä maailmanlohkoon vuodeksi 2016. Vuonna 2014 hän pääsi loppuotteluun sekä Ranskan avointen tyttöjen kaksinpelissä että Australian avointen tyttöjen nelinpelissä. Hän edusti Serbiaa myös nuorten olympialaisissa 2014. Jorović pelasi ensimmäisen kerran ammattilaistasolla Grand Slam -turnauksen pääsarjassa Australian avoimissa 2018 selvitettyään karsinnat.


title: Fritigern

text: Fritigern oli visigoottien päällikkö, joka kääntyi kristinuskoon ja sai vuonna 376 keisari Valensilta luvan ylittää joukkoineen Tonavan. Roomalaiset eivät kuitenkaan pitäneet sopimuksiaan, ja Fritigern keräsi suuren sotajoukon ja löi Valensin Traakian Adrianopoliksen taistelussa 378.


title: In vitro -toksikologia

text: "In vitro" -toksikologia on tieteellistä analyysia toksisten kemiallisten aineiden vaikutuksesta soluihin. Tutkimukset suoritetaan in vitro -tekniikassa elävän organismin ulkopuolella, esimerkiksi koeputkessa.


title: In vitro -toksikologia

text: Eniten "in vitro" -tutkimusta tehdään aineiden vaikutusmekanismien selvittämiseksi pelkistetyissä olosuhteissa. Tässä voidaan käyttää kokonaisia elimiä (esimerkiksi maksaa tai istukkaa), tai elimien osia (esimerkiksi verisuonen tai suolen seinämää), solun osia (esimerkiksi "mikrosomeja", jotka ovat maksan solulimakalvoston osasia), tai mikrobeja. Tekniikan etuna on mahdollisuus pelkistää olosuhteet niin, että voidaan tutkia vain yhtä asiaa kerrallaan. Haittana on luonnollisesti se, että kokonaisessa elimistössä kaikki vaikuttaa kaikkeen, eikä kokonaisvaikutus ole ennustettavissa. Lisäksi "in vitro" -tutkimuksissa voidaan tutkia vain sitä asiaa, mitä ymmärretään tutkia.


title: In vitro -toksikologia

text: Toksisuuden testauksessa "in vitro" -kokeiden ensisijaisena tarkoituksena on tunnistaa kemiallisten aineiden haittoja ja toisaalta myös vahvistaa tiettyjen toksisten vaikutusten poissaolo tietyn kemiallisen aineen suhteen. Menetelmää käytetään muun muassa uusien lääkkeiden testauksessa, maatalouskemikaalien testauksessa sekä lisäaineiden testauksessa. "In vitro" -toksikologiaa suositaan nykyisin eläinkokeiden sijasta (esim. REACH-asetus). Tosiasiassa tiettyä eläinkoetta korvaavia kokeita on erittäin vähän, ja paljon tärkeämpi "in vitro" -tutkimuksen käyttö on mekanismien tutkiminen.


title: In vitro -toksikologia

text: "In vitro" -toksikologisten kokeiden etuna ovat niiden pienet kustannukset, testien nopeus sekä eläinten kärsimyksen vähentäminen. Kokeet eivät toisaalta kykene korvaamaan eläinkokeita, koska niillä voidaan tutkia vain tunnettua määräasiaa. "In vitro" -toksikologia on laajentuva toksikologian alue. Yleisimpiä "in vitro" -tutkimuksen käyttöalueita toksikologiassa ovat mikrosomien käyttö vierasainemetabolian tutkimuksessa sekä erilaiset genotoksisuutta mittaavat testit. Esimerkkinä erikoisemmasta "in vitro" -toksikologisesta testistä on sian siittiötesti.


title: In vitro -toksikologia

text: Suomen toksikologiyhdistyksen kotisivu


title: Robert Nanteuil

text: Robert Nanteuil (1623–1678) oli ranskalainen kuparipiirtäjä. Nanteuil oli arvion mukaan 1600-luvun Ranskan merkittävin muotokuvakaivertaja. Toimiessaan Ludvig XIV:n hovitaiteilijana hän kaiversi arvossapidettyjä muotokuvia. Nanteuilin ansioista Ludvig XIV antoi vuonna 1660 ediktin, jonka vaikutuksesta kuparinpiirrännästä tuli Ranskassa ammattikuntasäännöksistä riippumaton "vapaa taide." Hänen töitään on yli 200. Aiheina ovat mm. Ludvig XIV, Mazar ja Colbert, jotka Nanteuil kuvasi monta kertaa. Myös pastellimaalaajana Nanteuil jonkin verran työskenteli.


title: Charlie Lindgren

text: Charlie Lindgren (s. 18. joulukuuta 1993) on yhdysvaltalainen jääkiekkomaalivahti, joka pelaa NHL-seura Montreal Canadiensin organisaatiossa. Lindgren pelasi ensimmäisen NHL-ottelunsa 7. huhtikuuta 2016 Carolina Hurricanesia vastaan. Uransa ensimmäisen nollapelin hän pelasi Chicago Blackhawksia vastaan 5. marraskuuta 2017 pelatussa ottelussa.


title: Luettelo painonnoston olympiamitalisteista

text: Painonnosto on ollut olympialaisten lajivalikoimassa yhtäjaksoisesti vuodesta 1920. Tätä ennen se oli olympiaohjelmassa vuosina 1896 ja 1904. Menestynein maa olympialaisten painonnostossa on Neuvostoliitto.


title: Pariisi–Roubaix 2016

text: Pariisi–Roubaix 2016 oli järjestyksessään 114. maantiepyöräilyn Pariisi–Roubaix-kilpailu. Se käytiin 257,5 kilometrin reitillä Compiègnesta Roubaix'hin 10. huhtikuuta 2016. Kilpailu kuului UCI World Touriin.


title: Pariisi–Roubaix 2016

text: Mathew Hayman voitti viiden miehen loppukiriin päättyneen kilpailun ennen Tom Boonenia, Ian Stannardia, Sep Vanmarckea ja Edvald Boasson Hagenia.


title: Pariisi–Roubaix 2016

text:
Lähteet: Velonews, le Tour de France
Kilpailussa ajettiin seuraavat 27 mukulakiviosuutta.
Kilpailussa olivat mukana seuraavat 25 joukkuetta:


title: Ada Negri

text: Ada Negri (3. helmikuuta 1870, Lodi – 11. tammikuuta 1945 Milano) oli italialainen työläisperheestä lähtenyt kirjailija. Hänen ensimmäinen runokirjansa oli "Tempeste" (1891) ja hän tuli tunnetuksi kokoelmalla "Fatalità" (1893), jonka ansiosta hän myös pääsi Milanoon Italian kirjallisuuden opettajaksi. Hän kuvasi vähäosaisten ihmisten kurjuutta ja kärsimystä syvän myötätuntoisesti. Runot ja novellit ottavat vahvasti kantaa köyhälistön hyväksi. Negrin proosateoksista olennaisin on vuodelta 1921 oleva "Stella Mattuttina", joka kertoo hänen omasta lapsuudestaan.


title: Ympäristötoksikologia

text: Ympäristötoksikologia on tieteenala, joka tutkii aineiden kemiallisia, biologisia ja fysikaalisia vaikutuksia eläviin organismeihin. Ympäristötoksikologian eräs tieteenhaara on ekotoksikologia, joka tutkii haitallisten aineiden vaikutuksia populaatioihin ja ekosysteemeihin. Rachel Carsonia voidaan pitää ympäristötoksikologian perustajana. Hän käsitteli vuonna 1962 kirjassaan Silent Spring DDT:n liikakäytön vaikutuksia.


title: 11.22.63

text: 11.22.63 on kirjailija Stephen Kingin menestysromaaniin "22.11.63" perustuva yhdysvaltalainen jännityssarja. Sarjassa päähenkilö Jake Epping (James Franco) matkustaa ajassa menneisyyteen tarkoituksenaan estää John F. Kennedyn salamurha. Yhdysvalloissa sarjaa on esittänyt Hulu. Suomessa sarjan esittäminen alkoi Foxilla 11. huhtikuuta 2016.


title: Bengt Nordenberg

text: Bengt Nordenberg (1822–1902) oli ruotsalainen taidemaalari, torpparin poika Blekingenistä. Nordenberg maalasi varsinkin ruotsalaista kansanelämää opettajansa Tidemandin düsseldorfilaista suuntaa seuraten. Düsseldorfin koulukunnalla oli häneen suuri vaikutus 1850-luvulta alkaen. Hän asui vuodesta 1851 Düsseldorfissa, mutta hän opiskeli myös Pariisissa ja Italiassa. Nordenberg teki myös muotokuvia ja alttaritauluja.


title: Harri Syväsalmi

text: Harri Syväsalmi (s. 23. lokakuuta 1952) on suomalainen urheiluvaikuttaja, joka toimi opetus- ja kulttuuriministeriön liikuntayksikön johtajana. Hänet valittiin Suomen urheilun eettinen keskus SUEKin pääsihteeriksi vuonna 2016, josta hän jäi eläkkeelle vuoden 2018 lopussa. Syväsalmi on tuomittu vuonna 1997 lahjuksen ottamisesta sakkoihin.


title: Harri Syväsalmi

text: Syväsalmi oli perustamassa Maailman antidopingtoimisto Wadaa vuonna 1999 ja toimi sen pääsihteerinä vuosina 2000–2003. Lisäksi hän on toiminut Euroopan neuvostossa ottelutulosten manipuloinnin vastaisen yleissopimuksen työryhmän puheenjohtajana.


title: Suuri pohjoismainen jengisota

text: Suuri pohjoismainen jengisota oli moottoripyöräkerhojen Bandidoksen, Helvetin enkeleiden ja näiden tukikerhojen välillä Pohjoismaissa vuosina 1994–1997 käyty jengisota. Huumekauppaan liittyvistä erimielisyyksistä alkaneen jengisodan katsotaan alkaneen 26. tammikuuta 1994, ja sotaa käytiin etenkin Kööpenhaminassa, Helsingissä, Oslossa, Helsingborgissa ja Malmössä. Jengisodassa sai surmansa 11 henkilöä ja 96 henkilöä loukkaantui. Sota päättyi 25. syyskuuta 1997, kun Bandidoksen ja Helvetin enkeleiden Euroopan-aluekerhojen presidentit kättelivät tanskalaisten uutiskameroiden edessä.


title: Motril

text: Motril on kaupunki Granadan maakunnassa Etelä-Espanjassa. Motrilin väkiluku on noin 61 000 (2015). Motril oli asuttu jo roomalaisajalla. Kukoistavan maurilaiskauden jälkeen Motril liitettiin kristittyyn Espanjaan vuonna 1489. Seudun talous perustui aiemmin sokeriruo'on viljelyyn ja jalostukseen. 1600-luvun sokeritehdas La Casa de la Palma on muutettu kulttuurikeskukseksi. Nykyisin turismi ja kalastus ovat pääelinkeinot. Motrilin seudulla viljellään erilaisia hedelmiä ja vihanneksia.


title: Motril

text: Motrilissa on rommitislaamo, johon järjestetään opastettuja vierailuja. Motrilin rommi tunnetaan nimellä "Ron pálido de Motril".


title: Motril

text: Kaupungin lähistöllä sijaitsevat uimarannat Playa Granada ja Playa Poniente.


title: Motril

text: Motrilissa on vilkas kauppasatama. Motrilin ja Marokon välillä on lauttayhteyksiä.


title: Cumplete

text: Cumplete on brutaalin death metalin yhtye Cumchristin kokoelma-albumi, joka sisältää 18 ennenjulkaisematonta kappaletta Gorgasmin, Cineraryn, Incestuousin, Evil Incarnaten ja Cianiden studiosessioista. Se julkaistiin vuonna 2002 levymerkillä Unmatched Brutality Records.


title: EA Sports UFC 2

text: EA Sports UFC 2 on EA Canadan kehittämä vuonna 2016 julkaistu vapaaotteluaiheinen Urheilupeli. Se on jatkoa "EA Sports UFC:lle" ja peli julkaistiin Xbox One:lle ja PlayStation 4:lle. Kansikuvaan valittiin Ronda Rousey ja Conor McGregor.


title: EA Sports UFC 2

text: EA Sports UFC 2 jatkaa edellisen osan tapaan samoilla pelitiloilla ja sisällöllä. Pelaajan on mahdollisuus luoda oma hahmo ja otella sillä näytösotteluita ja aloittaa oma ura. Näytösotteluissa voi otella myös oikeilla ottelijoilla. Mukana on useita eri otteluhalleja ja ottelun keston saa vaihdettua kolmesta erästä viiteen erään, sekä mestaruusotteluksi, joka kestää myös viisi erää. Uutena ominaisuutena on tuotu Knockout pelitila, jossa sääntönä on vain pystyottelua, eikä heittoja tai lukkoja voi tehdä. Peliin voi asettaa tietyn määrän osumia, joiden jälkeen hävinnyt osapuoli joutuu tyrmätyksi. Toinen uusi ominaisuus on Event tila, jossa on mahdollista tehdä omanlainen UFC-tapahtuma ja valita haluamansa otteluparit.


title: EA Sports UFC 2

text: Ura tila on edellisen osan tavoin samantapainen, jossa pelaaja aloittaa vielä nimettömänä ottelijana ja pelin edetessä kerää itselleen voittojen myötä kokemusta ja sponsoreita nousten kohti UFC mestaruutta haluamassaan painoluokassa. Tutoriaalin lisäksi pelissä on mukana haastetehtäviä, jossa pelaaja voi myös samalla harjoitella erilaisten lyöntiyhdistelmien tekemistä, matto- ja pystypainia, sekä lukkopainia.


title: EA Sports UFC 2

text: Mukana on yli 100 vapaaottelijaa, joista osa on menneiden vuosien ottelijoita.


title: EA Sports UFC 2

text: Electronic Arts ilmoitti 10. marraskuuta 2015 tuottavansa jatko-osan, jonka on määrä ilmestyä keväällä 2016. Pian julkistamisen jälkeen EA ilmoitti Ronda Rouseyn olevan ensimmäinen kansikuvan ottelijoista. Toinen kansikuvaottelija määräytyisi UFC 194 jälkeen José Aldon ja Conor McGregorin välillä. McGregor voitti ottelun ja valittiin näin Rouseyn ohella kansikuvaan.


title: Hannes Hakkarainen

text: Reino Johannes ”Hannes” Hakkarainen (1909 – 1931) oli suomalainen nyrkkeilijä. Nuorena kuollut Hakkarainen oli yksi 1920-luvun lopun lahjakkaimpia suomalaisnyrkkelijöitä, jonka odotettiin nousevan myös kansainväliselle huipulle. Lyhyeksi jääneen uransa aikana hän ehti ottelemaan kerran myös ammattilaisena Yhdysvalloissa.


title: Hannes Hakkarainen

text: Hakkarainen oli yksi niin sanotuista ”loikkareista”, jotka 1920–1930-lukujen aikana vaihtoivat Työväen Urheiluliiton seuran porvarillisen Suomen Valtakunnan Urheiluliiton seuraan. TUL:n ja SVUL:n urheilijat eivät tuolloin kilpailleet lainkaan keskenään ja esimerkiksi Suomen olympiaedustajina oli vain SVUL:n urheilijoita.


title: Hannes Hakkarainen

text: Hakkarainen voitti huhtikuussa 1926 TUL:n mestaruuden 61 kg:n sarjassa vain 17-vuotiaana. Pian Vaasassa järjestettyjen kilpailujen jälkeen hän kuitenkin erosi seurastaan Helsingin Jyrystä ja lähti ulkomaille ammattilaiseksi. Ammattilaisura jäi ilmeisesti vain yhden ottelun mittaiseksi Hakkaraisen palatessa nopeasti kotimaahansa Pohjois-Amerikasta. Hän oli Jonni Hellströmin ja John Hoffmanin ohella Suomen ensimmäisiä ammattinyrkkelijöitä. Aikakauden amatöörisääntöjen vuoksi ammattilaisuus aiheutti kilpailukiellon, johon Hakkarainen TUL:n liittotoimikunnalle syyskuussa 1927 lähettämässään kirjelmässä pyysi lievennystä. Liittotoimikunta päättikin purkaa kilpailukiellon, muttei silti vielä lokakuussa valinnut häntä TUL:n joukkueeseen Neuvostoliittoon suuntautuneelle kilpailumatkalle.


title: Hannes Hakkarainen

text: Kilpailukieltonsa päättymisen jälkeen Hakkarainen jatkoi uraansa menestyksekkäästi ja vuonna 1928 "Työväen Urheilulehti" kutsui häntä jo Suomen parhaaksi nyrkkelijäksi. Hakkarainen oli myös lahjakas kirjoittaja, jonka Yhdysvaltain matkan värikkäitä kertomuksia julkaistiin samassa lehdessä.


title: Hannes Hakkarainen

text: Helmikuussa 1929 jyrkän aattellisena kommunistina tunnettu Hakkarainen siirtyi yllättäen Helsingin Voimailijoihin, joka oli porvarillisen SVUL:n seura. Kommunisteja tarkkaillut Etsivä keskuspoliisi arveli raportissaan syynä olleen TUL:n häneen kohdistamien kurinpitotoimien välttämisen. Lokakuussa 1928 Hakkarainen oli valittu TUL:n Saksaan ja Sveitsiin lähetettävään joukkueeseen, mutta yhtä nyrkkeilijää lukuun ottamatta kaikki kieltäytyivät lähtemästä, koska joukkueenjohtajana oli urheilijoiden inhoama Eero A. Pulli. Lisäksi kiivasluonteinen Hakkarainen oli tapellut kahteen eri otteeseen Viipuriin ja Ouluun suuntautuneiden kilpailumatkojen yhteydessä.


title: Hannes Hakkarainen

text: Porvariseuraan siirryttyään Hakkarainen nousi välittömästi Suomen nyrkkeilymaajoukkueeseen ja hänestä odotettiin myös seuraavaa suomalaista nyrkkeilijäsuuruutta. Hakkarainen otteli heti loikkaamisensa jälkeen maaliskuussa 1929 Helsingissä järjestetyissä kansainvälisissä kilpailuissa virolaista olympiaedustajaa Valter Palmia vastaan. Palm tyrmäsi Hakkaraisen kolme sekuntia ennen ottelun päättymistä, mutta kehui häntä lähes vuoden 1928 olympialaisissa viidenneksi sijoittuneen Jonni Hellströmin tasoiseksi nyrkkeilijäksi. Hakkarainen itse selitteli tyrmäystään harjoituksen puutteella. Seuraavana keväänä Hakkarainen osallistui Helsingissä pidettyihin SM-kilpailuihin ja voitti ainoaksi jääneen Suomen mestaruutensa 72,5 kg:n sarjassa.


title: Hannes Hakkarainen

text: Hakkarainen asui viimeiset elinvuotensa Kallion kaupunginosan Fleminginkatu 16:ssa sijaitsevassa vuokratalossa, ja teki itsemurhan epäselvinä pidetyissä olosuhteissa kesäkuussa 1931. Hän oli luonteeltaan arvaamaton ja lyhytjännitteinen, mutta itsemurha oli silti Hakkaraisen tunteneille yllätys. Esimerkiksi tunnettu urheilutoimittaja Eino Soinio kertoi jutelleensa hänen kanssaan ”iloisia poikapuheita” vain muutamaa päivää aikaisemmin. Seuran vaihtamisen aiheuttaman henkisen painolastin ei arveltu olleen itsemurhan syynä, vaikka loikkareita pidettiinkin yleisesti pettureina ja usein he menettivät myös entisen ystäväpiirinsä. Toinen samoihin aikoihin itsemurhan tehnyt nyrkkeilijä oli näyttelijä Tauno Palon veli Gösta Brännäs. TUL:n urheilijat uskoivat yleisesti hänen itsemurhansa taustalla olleen terveydellisten seikkojen lisäksi Eero A. Pullin Brännäsiin kohdistamat syytökset ja arvostelu.


title: Marli

text:
Marli on Eckes-Granini Finlandin tuotemerkki, jolla valmistetaan erilaisia mehu- ja juomatuotteita.
"Marli Mehujuomat" on mehujuoma, jota myydään yhden ja kahden litran pakkauksissa. Kahden litran pakkaus myydään nimellä "Marli Multivitamiinihedelmäjuoma" ja se sisältää omena-, ananas- ja appelsiinitäysmehua. Yhden litran pakkauksissa myydään "Marli Perinteiset mehujuomat"-juomia, joita myydään karpalon, mustikan ja mustaherukka-puolukan makuisina.
"Marli Ice Tea" on jäätee, jota myydään persikan, vadelman ja sitruunan makuisena.
"Marli Mojito" on alkoholiton cocktail, jota myydään yhden litran pakkauksissa. Cocktail sisältää lime- ja vadelmatäysmehua.
"Marli Hyvinvointijuomat" on mehujuoma, joka sisältää maksimissaan 14 kilokaloria. Juomia myydään nimikkeillä "Piristävä", "Vahvistava" ja "Palauttava".
"Marli Vital" on mehujuoma, jota myydään mm. granaattiomenan, herukan, hedelmänektarin ja karhunvatukka-mustikan makuisena.
"Marli Natur" on täysmehu, jota valmistetaan Suomessa. Naturia myydään myös pillimehuna 2,5 desilitran pakkauksissa.
"Marli Mehutiivisteet" on mehutiiviste, jota myydään sokerillisen lisäksi sokerittomana. Mehutiivistettä myydään mansikan, vadelman, mustikka-mansikan ja mustaherukka-puolukan makuisena.


title: Marli

text:
"Marli Juissi" on mehujuoma, jota valmistetaan 19 eri makuna. Juissin perusmaut ovat seka, sitruuna-lime, päärynä, mustikka-vadelma, mansikka, hedelmä, ananas-appelsiini, mandariini, mansikka-lime ja kiivi-lime. Ei lisättyä sokeria -maut ovat: mansikka, päärynä, vadelma, appelsiini-mango ja seka. Ei lisättyä sokeria -tuotteiden makeus syntyy luontaisesta sokerista (täysmehusta) sekä asesulfaami-K:sta ja sukraloosista.
Marli Juissi Red Energy on sarjan energiajuoma, joka sisältää guarana-uutetta, kofeiinia ja B-vitamiineja. Marli Juissi Red Energy ei sisällä tauriinia.


title: Marli

text:
Marli-tuotemerkillä valmistetaan myös simaa ja glögiä. Glögituotteita myydään nimillä "Marli Premium Glögi", "Marli Glögitiiviste", "Marli Perinteinen Glögi" ja "Marli Juhlaglögi". Simaa myydään nimillä "Marli Sima" ja "Marli Kotisima". Marli Sima on Suomen suosituin sima.
"Marli Smoothie" on smoothie, jota myydään 0,75 litran ja 2,5 desilitran pakkauksissa. Tuotetta myydään mm. nimikkeillä "Marjainen" (Banaani-, vadelma-, mansikka- ja omenasose, omena-, mansikka-, rypäle- ja aroniatäysmehu) ja "Eksoottinen" (Guavasose, rypäletäysmehu tiivisteestä, banaani- ja päärynäsose).
"Marlin marjakeittoja" myydään mustikan, vadelman ja mansikan makuisena. Keittoja myydään kilon pakkauksissa.


title: Yläinen Kotajärvi

text: Yläinen Kotajärvi on Jyväskylässä sijaitseva lampi tai pieni järvi, jonka pinta ala on 4,03 hehtaaria ja pinnankorkeus merenpinnasta 140,4 m. Yläinen Kotajärvi laskee Alaisen Kotajärven kautta Ylä-Sallaajärveen. Yläistä Kotajärveä etelässä ja Alaista Kotajärveä joka puolelta reunustavaa suoaluetta pidetään arvokkaana luontokohteena.


title: Alainen Kotajärvi

text: Alainen Kotajärvi on lampi Jyväskylässä. Sen pinnankorkeus merenpinnasta on 140,2 m. Yläinen Kotajärvi laskee Alaiseen Kotajärveen leveää puroa pitkin, ja Alaisesta Kotajärvestä laskee puro kaakkoon Ylä-Sallaajärveen. Yläistä Kotajärveä etelässä ja Alaista Kotajärveä joka puolelta reunustavaa suoaluetta pidetään arvokkaana luontokohteena.


title: Viisikko (yhtye)

text: Viisikko on Oululainen hardcore metal punk -yhtye.


title: Susikoski

text: Susikoski voi tarkoittaa seuraavia:


title: Lăutar

text: Lăutar on moldovalaisen laulaja-lauluntekijän Pasha Parfenyn kappale, jolla hän edusti Moldovaa vuoden 2012 Eurovision laulukilpailussa Bakussa. Kappaleen ovat säveltäneet itse Parfeny ja Alex Brașoveanu ja sanoittanut Parfeny.


title: Lăutar

text: Parfeny sijoittui ensimmäisessä semifinaalissa viidenneksi ja pääsi näin ollen mukaan finaaliin, jossa hänen sijoituksensa oli 11. 81 pisteellä. Kappale sai täydet 12 pistettä Romanialta.


title: Lăutar

text: Kappale lauletaan englannin kielellä, mutta sen nimi on romaniaa ja tarkoittaa pelimannia.


title: You Are the Only One

text: You Are the Only One () on venäläisen laulajan Sergei Lazarevin kappale, jolla hän edusti Venäjää vuoden 2016 Eurovision laulukilpailussa Tukholmassa. Kappaleen ovat säveltäneet Filipp Kirkorov sekä Dimitris Kontopoulos ja sanoittaneet John Ballard ja Ralph Charlie.


title: You Are the Only One

text: Lazarev nimettiin edustamaan Venäjää euroviisuihin joulukuussa 2015. "You Are the Only One" nimettiin kappaleeksi maaliskuussa 2016. Kappaleella oli kaikkein pienimmät vedonlyöntikertoimet ennen euroviisuja.


title: You Are the Only One

text: Kappale kilpaili Eurovision laulukilpailun ensimmäisessä semifinaalissa, jonka se voitti 342 pisteellä ja pääsi finaaliin. Finaalissa se voitti yleisöäänestyksen ja sijoittui lopputuloksissa kolmanneksi 491 pisteellä.


Greystoke: Legenda Tarzanista, apinain kuninkaasta () on vuonna 1984 ilmestynyt yhdysvaltalainen seikkailudraamaelokuva.  Edgar Rice Burroughsin luomaan Tarzaniin perustuvan elokuvan ohjasi Hugh Hudson ja käsikirjoitti P.H. Vazak yhdessä Michael Austinin kanssa. Pääosassa esiintyvät Ralph Richardson, Ian Holm, James Fox, Christopher Lambert ja Andie MacDowell.


title: Greystoke: Legenda Tarzanista, apinain kuninkaasta

text: Elokuva huomioitiin kolmella Oscar-ehdokkuudella, parhaasta sivuroolista, käsikirjoituksesta ja maskeerauksesta.


text: Eletään 1800-lukua, kun rikas Claytonin perhe on matkustamassa laivalla Afrikkaan. Onnettomuuden sattuessa he haaksirikkoutuvat rannalle, jossa perhe joutuu selviytymään tuntemattomassa viidakossa. Claytonin perheen äiti on raskaana ja synnyttää pojan, John Claytonin. Myöhemmin gorilla perheen ohikuljettua heidän puumajastaan gorillat panikoituvat ihmisten läsnäolosta ja tappavat Johnin vanhemmat. Naarasgorilla ottaa huostaansa heidän vauvansa ja kasvattaa hänet viidakossa. Kaksikymmentä vuotta myöhemmin kapteeni Phillippe D'Arnot matkaa miehistöineen samaiseen viidakkoon metsästysretkelle, jossa he löytävät hylätyn puumajan, joka kuului Claytonin perheelle. D'Arnot ottaa tehtäväkseen löytää kadonneen pojan ja tuoda hänet takaisin sivilisaatioon.


text: Nukkeasuissa esiintyneet.


title: Supertähdet

text: Supertähdet on 10. huhtikuuta 2016 Nelosella alkanut TV-sarja, jota isännöi entinen jääkiekkoilija Teemu Selänne. Ohjelmassa Selänne kutsuu viisi menestynyttä uransa lopettanutta suomalaisurheilijaa Kaliforniaan muistelemaan kunkin uraa ja merkittävimpiä hetkiä. Ohjelmaa näytetään sunnuntaisin kello 20.00 Neloselta.


title: Supertähdet

text: Sarjan jokaisessa jaksossa käsitellään aina yhden urheilijan uraa ja kyseinen urheilija järjestää muille jotakin tekemistä. Sarjassa esiintyvät Selänteen lisäksi tennispelaaja Jarkko Nieminen, taitoluistelija Kiira Korpi, Formula 1 -kuljettaja Mika Häkkinen, ralliautoilija Marcus Grönholm ja alppihiihtäjä Kalle Palander. Sarjan henkilöiden nimet julkistettiin Casino Helsingissä tammikuussa 2016.


title: Supertähdet

text: Lisäksi sarjan neljännessä jaksossa keskustellaan huippu-urheilijoiden perhe-elämästä.


title: Supertähdet

text: Toisen kauden Supertähdet ovat: nyrkkeilijä Eva Wahlström, golffaaja Minea Blomqvist-Kakko, mäkihyppääjä Matti Nykänen, jalkapalloilija Sami Hyypiä, pesäpalloilija Toni Kohonen, lumilautailija Peetu Piiroinen sekä ohjelman isäntä Teemu Selänne.


title: Supertähdet

text:
1. Tuotantokausi
2. Tuotantokausi


title: Lubin

text: Lubin () on kaupunki Ala-Sleesian voivodikunnassa Lounais-Puolassa. Kaupungin asukasluku oli 73 658 vuonna 2015.


title: Jalmari Kaila

text: Jalmari Kaila (11. joulukuuta 1901 – 9. kesäkuuta 1977) oli suomalainen kestävyysjuoksija, joka edusti urallaan Hämeenlinnan Kisaa, Helsingin Jyryä ja Helsingin Tovereita.


title: Jalmari Kaila

text: Hämeenlinnasta kotoisin ollut Kaila osallistui vuonna 1925 Frankfurt am Mainin työläisolympialaisiin, jossa hän saavutti kaksi palkintosijaa. Hän oli mukana kisojen 3 000 metrin joukkuejuoksussa, jossa Suomi voitti kultaa ajalla 9.31,7. Kaksi vuotta myöhemmin Kaila voitti Työväen Urheiluliiton mestaruuden maastojuoksussa. Keväällä 1929 hän loikkasi Jyrystä toiseen helsinkiläisseuraan Tovereihin, joka oli porvarillisen SVUL:n jäsenseura. Näin Kaila pääsi osallistumaan myös SM-kilpailuihin ja kaksi vuotta myöhemmin hän voittikin Ensossa maastojuoksun SM-kultaa.


title: Jalmari Kaila

text: Ratajuoksussa Kaila oli vuonna 1932 maailmantilaston yhdeksäs 5 000 metrillä ja 1927 kymmenes 10 000 metrillä. Hänen ennätyksensä ovat kesäkuussa 1932 Helsingissä juostu 14.55,0 (5 000 m) ja elokuussa 1930 Tampereella juostu 32.04,8 (10 000 m).


title: Jalmari Kaila

text: Jalmari Kaila on haudattu Hämeenlinnaan Ahveniston hautausmaalle.


title: Cameron Wake

text: Derek Cameron Wake (s. 30. tammikuuta 1982 Beltsville, Maryland) on yhdysvaltalainen amerikkalaisen jalkapallon pelaaja, pelipaikaltaan ulompi linjamies. Hän edustaa NFL-liigassa pelaavaa Miami Dolphinsia.


title: Cameron Wake

text: Collegen jälkeen Wake ei tullut varatuksi vuoden 2005 varaustilaisuudessa. Hän liittyi huhtikuussa 2005 New York Giantsiin, mutta Wake vapautettiin joukkueesta kesäkuussa 2005.


title: Cameron Wake

text: Wake solmi toukokuussa 2007 vapaana pelaajana sopimuksen CFL:llä pelaavan BC Lionsin kanssa. Hänet vaihdettiin tukimiehen pelipaikalta ulommaksi linjamieheksi, joka auttoi Waken pelaamista. Hänet valittiin CFL:n avausviikolla viikon puolustajaksi kerättyään seitsemän taklausta ja kolme säkitystä ottelussa Toronto Argonautseja vastaan. Kauden päätyttyä Wake keräsi yhteensä 72 taklausta ja 16 säkitystä tulokaskaudellaan. Hänestä tuli kauden päätteeksi CFL historian ensimmäinen pelaaja, joka valittiin kauden tulokkaaksi ja kauden parhaaksi puolustajaksi yhden kauden aikana.


title: Cameron Wake

text: Toisella kaudellaan 2008, Wake johti CFL:n säkitystilastoa 23:lla ja nimettiin kauden päätteeksi kauden 2008 erinomaiseksi puolustajaksi.


title: Cameron Wake

text: Kauden 2008 jälkeen Wake sai useilta NFL seuroilta tarjouksia, kuten St. Louis Ramsilta, New Orleans Saintsilta, Buffalo Billsilta ja Minnesota Vikingsilta. Wake valitsi Miami Dolphinsin, jonka kanssa hän allekirjoitti nelivuotisen sopimuksen 18. tammikuuta 2009.


title: Cameron Wake

text: Wake pelasi avauskaudellaan 16 ottelua, mutta oli avauksessa vain kerran Billsiä vastaan. Hän keräsi kauden aikana 23 taklausta ja 5.5 säkitystä. Toisella kaudella Wake pelasi kaikki 16 ottelua avauksessa ja rikkoi tulokaskautensa tilastot. Hän keräsi yhteensä 57 taklausta ja 14 säkitystä. Myös kolmannella kaudellaan 2011, Wake pelasi suurimman osan otteluista avauskokoonpanossa. Hän pelasi kaikkiaan 14 ottelua avauksessa ja oli mukana kaikissa 16 ottelussa. Wake keräsi yhteensä 42 taklausta ja 8.5 säkitystä.


title: Cameron Wake

text: Toukokuussa 2012 Wake allekirjoitti nelivuotisen jatkosopimuksen Dolphinsin kanssa. Hän pelasi toisen kerran urallaan NFL:llä kauden kaikki 16 ottelua avauksessa. Hän keräsi yhteensä 53 taklausta ja 15 säkitystä, joka oli hänen uransa ennätys. Kausi 2013 ei sujunut yhtä hyvin. Wake pelasi kaikkiaan 15 ottelua ja kaikki avauksessa, mutta saavutti vain 37 taklausta ja 8.5 säkitystä, joka oli hänen uransa heikoin suoritus edellisiin kausiin nähden.


title: Cameron Wake

text: Myöskään kaudella 2014 Wake ei yltänyt parempiin tuloksiin. Hän oli jälleen mukana kaikissa 16 ottelussa ja avauksessa, mutta keräsi 38 taklausta. Sen sijaan säkityksiä Wake keräsi 11.5, joka oli hänen NFL uran kolmanneksi paras suoritus.


title: Cameron Wake

text: Kaudella 2015 Wake kärsi akillesvamman lokakuussa ottelussa New England Patriotsia vastaan, jonka vuoksi hän oli loppukauden poissa. Wake ehti pelata seitsemän ottelua, joista hän oli kaikissa avauksessa. Hän keräsi tuossa ajassa seitsemän taklausta ja seitsemän säkitystä.


title: Sumerilaisten alkuperä

text:
Sumerilaisten alkuperä ensimmäisen sivilisaation luojien sumerilaisten alkukoti on hämärän peitossa. Monet väittävät sumerilaisten tulleen Mesopotamiaan ehkä Anatoliasta tai Kaukasukselta. Toiset väittävät sumerilaisten sekoittuneen Persianlahden, Arabian niemimaan ja pohjoisesta tulleesta väestöstä. Onpa sumerilaisia väitetty indoeurooppalaisiksikin.
Sumerilaisia on monesti väitetty suoarabien jälkeläisiksi. Geenien perusteella näyttää epätodennäköiseltä, että sumerilaiset olisivat tulleet Intiasta.


title: Sumerilaisten alkuperä

text:
Sumerilaiset olivat ei-seemiläinen kansa. Heidän alkuperäkseen on usein ehdotettu esimerkikksi Kaukasuksen aluetta, Anatoliaa, Irania, Intiaa ja Arabian niemimaata tai näiden lähialueita.
Sumerilaiset harjoittivat ilmeisesti kallon muokkausta niin kuin muinaiset intialaisetkin.


title: Sumerilaisten alkuperä

text:
Sumerilaiset kuvaavat itsensä nimeltä "saggiga", "mustapäät". Tämä saattaa kertoa, että sumerit olisivat olleet mustahiuksisisia, tai jopa ihonvärin olleen musta. Monissa sumerilaisissa patsaissa ja kovissa sumerilaislla on pyöreähkö pää ja matala leuka. Erään tutkimuksen mukaan 22 tutkitusta 26 kallosta oli australoideja tai austriikkeja. Toisen tutkimuksen mukaan
sumerilaisten kallot olivat kolmea tyyppiä australoidi,eurafrikkalainen, austriikki ja armenoidi. Australoidia ja austriikkia on esim. Intiassa..
Eräs Sumerissa esiintynyt kallotyyppi oli
lyhytkalloinen Välimeren tyyppi. Erään näkemyksen mukaan sumerilaisten nenät muistuttivat egyptiläisiä ja kreikkalaisia.


title: Sumerilaisten alkuperä

text: Sumerin kielen sukulaisuutta ei tunneta. Kieli on agglutinoivaa tyyppiä ja sanajärjestys subjekti-objekti-verbi (SOV). Nämä ovat ominaisia monille Aasian kielille.


title: Sumerilaisten alkuperä

text: Isolaattikielenä yleensä pidettyä Sumerin kieltä on ehdotettu mm Kaukasian kartvelin, Intian mundakielten, dravidakielten, Euraasian uralilaisten tai uralilais-altailaisten kielten, baskin kielen, Euraasian ehdotetun nostraattisten kielten ja varsinkin sino-tiibettiläisten tai dene-kaukasian kieliryhmien sukulaiskieleksi. Erään tutkijan mielestä myöhäisen Uruk-kauden tekstit oli kirjoitettu indoeurooppalaisella kielellä.


title: Sumerilaisten alkuperä

text:
Mm. Simo Parpolan 2007 tekemän tutkimuksen mukaan sumerin kieli on uralilainen kieli, kaukaista sukua suomenkin kielelle ja
siinä on mm kartvelin vaikutusta. Tutkimus perustuu joidenkin sanojen samankaltaisuuteen ja väitettyyn konsonanttien muuntumiseen. Tämän mukaan sumerilaisten alkukoti olisi
ollut Kaukasuksen pohjoispuolisella tasangolla. Parpolan tutkimusta ei pidetä vahvasti perusteltuna.


title: Sumerilaisten alkuperä

text: Sumeria on monesti väitetty Kaukasian kartveli-kielien sukulaisiksi. Kielitieteilijöiden mukaan sumeri ei ollut sukua hurro-urartun kielille, mutta siinä oli kylläkin lainasanoja näistä kielistä.


title: Sumerilaisten alkuperä

text:
Sumerilaiset ilmestyivät Etelä-Mesopotamiaan viimeistään hieman ennen varhaisdynastista aikaa, mutta luultavimmin jo Ubaid-kauden alussa joskus 6500-4500 eaa.
Ei osata sanoa, loivatko sumerilaiset Ubaid-kulttuurin, jossa ihmiset elivät mm. kasteluviljelyllä ja asuivat kylissä, ja rakensivat temppeleitä.


title: Sumerilaisten alkuperä

text:
Erään teorian mukaan sumerilaiset olisivat olleet ainakin osittain Proto-eufratilaisia, jonka
niminen oletettu kansa olisi luonut Samarran ja Ubaidin kulttuurin.
Eräiden väitteiden mukaan Samarran kulttuurin ihmiset olisivat puhuneet esi-tigridistä kieltä, jossa esiintyi myös minolaisille ja hyksoksille tyypilliset ""banana""-tyyppisiä sanoja alāla, bunēne, silīli, Inanna, Zababa, Igigi, Aia, Kubāba jne. Jotkut väittävät tätä kieltä esiseemiläiseksi. Profo-Eufratin kielessä väitetään esiintyneen viljelyyn ja
metallinkäsittelyyn viittaavia sanoja, sekä alaryhmää ""ar"" pahar-nangar "savenvalaja puuseppä" että alaryyhmää ""ab/ag ub/ug"" esim. simug-ashgab "seppä nahkatyöntekijä". Tämä olisi liittynyt Ubaidin kulttuuriin.


title: Sumerilaisten alkuperä

text: Mutta toisten mukaan ubaidilaiset ja/tai samarralaiset eivät olleetkaan sumereita.


title: Sumerilaisten alkuperä

text: Jotkut väittävät sumerien tulleen Arabian niemimaalta ja polveutuvan alueen 2-puolista kiviterää tehneestä metsästäjäväestöstä.


title: Sumerilaisten alkuperä

text: Gwendolyn Leick on yhdistänyt erilaiset arkeologiset teoriat väittämällä, että Arabian niemimaan rannikon asukkaat mm Persianlahdella olivat sumereita. Mutta nämä saivat kastelukanavakulttuurin ja mutatiilitalot pohjoisesta Samarran kulttuurista. Seemiläiset paimentolaiset toivat Leickin mukaan jo varhain vaikutteita syntyvään Sumerin kulttuuriin.


title: Sumerilaisten alkuperä

text: Ei tiedetä, olivatko sumerilaiset yhtenäistä kansaa vai kansojen sekoitus. Harvojen löytöjen takia sumerilaisten geeneistä kiistellään yhä. Jos eumerilaisten jälkeläisä asuu yhä Irakissa, niin geenien perusteella sumerilaiset voisivat olla peräisin esimerkiksi Anatoliasta, Kaukasukselta, Iranista tai Persianlahden ympäristöstä.


title: Sumerilaisten alkuperä

text:
Sumerilaisten geeneissä esiintyivät luultavasti Y-kromosomin haploryhmät G, J2,T (
G2a3b1, J2b, T, R1b) ja myös E3b. Isälinjan tyyppi G on peräisin Kaukasukselta. Mutta J1c3d (L147+) ja E1b1b1c1 (M34+) ovat seemiläisiä. E on Afrikasta, J Lähi-idästä, molemmat alueelle tyypillisiä.


title: Sumerilaisten alkuperä

text:
Toiset väittävät sumerilaisten kantaneen Y-kromosomin haploryhmää J1, joka on peräisin Zagros-vuorilta, ehkä J1c3d, joka on kuitenkin seemiläinen . Haploryhmä J1 ja T esiintyy yleisesti etelä-Irakissa ja Anatoliasta Kurdistanin kautta Zagrokseen ulottuvalla alueella, missä vuohi ja lammas ensiksi kesytettiin noin 11000 vuotta sitten.
Joidenkin mukaan sumerilaisten Y-kromosomin DNA:n haploryhmät olisivat olleet G*, J*, LT* ja R*. Erään päätelmän mukaan sumerilaisilla oli Y-kromosomin DNA:n haplotyypit E3b ja G, ehkä oli T ja L, mutta ei ollut J1, J2.
Kaukaa sumerilaisten ydinalueilta, ja myöhäiseltä kaudelta löydetyt Marin
haudat on analysoitu äitilinjan mtDNA:n haplotyyppeihin L2a1, R, H14a, J1a1 ja U4. Tyyppi L viittaa melko varmasti tyyppiin E1b1b (ehkä E-M123) joka oli luultavasti muinaisilla sumerilaislla. Melko varmasti tämän mukaan sumerilaisilla oli isälinjan Y-DNA:n tyyppejä G, J2, R1b(xL23) ja T. Äitilinjan tyyppi U4 viittaa isälinjan tyyppiin R, ehkä johonkin R1b:n alaryhmään. R1b saattaa olla joidenkin muiden kuin sumerilaisten, ehkä maahan saapuneiden gutilaisten geenejä.
Tämän mukaan sumerien ja akkadilaisten geenit olivat ehkä tyyppiä J1-P58, E-M123, G2a and T Eräiden mukaan ei-seemiläiset sumerit olivat Y-DNA:n haplotyyppiä T, F, L jne.
Jotkut olettavat J1, J2, G, LT (varsinkin T) ja . T saattaa olla peräsin Persianlahdelta, ja sitä on nykyään eniten Iranissa .
Mutta L:ää on eniten Pakistanissa kaukana idässä ja myös K on Pakistanista. Haploryhmän J2 (J-M172, J-M67) alkuperä lienee jossain Pohjois-Syyriassa. Jotkut liittvät tämän proto-Eufratin kieleen, jossa esiintyi ""banana", Kybele, Inanna, Asasara" tyyppisiä sanoja, joita on Sumerin kielessäkin lainasanoina.


title: Sumerilaisten alkuperä

text: Suoarabeja on monesti väitetty sumerien jälkeläisiksi. Suoarabeilla on runsaasti isälinjan Y-kromosomin haplotyyppiä J1 (J-M267) ja äitilinjan mitokondrio-DNA:n haplotyyppiä J, H, U ja T Uusien tietojen mukaan suoarabien äitilinja tulee seemiläisiltä. Suoarabeilla on paljon tyyppiä J1-M267 ja veriryhmä Rh negatiivinen niin kuin beduiineilla.


title: Sumerilaisten alkuperä

text: Suoarabien haploryhmän tyypit


title: Eric Vanderaerden

text: Eric Vanderaerden (s. 11. helmikuuta 1962 Herk-de-Stad, Limburg) on belgialainen maantiepyöräilijä, joka kilpaili ammattilaisena 1983–1996. Suurimpina menestysvuosinaan 1984–1989 hän edusti alankomaalaista Panasonic-tallia.


title: Eric Vanderaerden

text: Vanderaerden voitti sateisessa ja tuulisessa säässä ajetun Flanderin ympäriajon 1985 karattuaan Phil Andersonilta ja Hennie Kuiperilta Muur van Geraardsbergenin nousussa 20 kilometriä ennen maalia. Kolme päivää myöhemmin hän voitti Gent–Wevelgemin ja vuonna 1987 Pariisi–Roubaix'n. Hän voitti myös E3 Prijs Vlaanderen -kilpailun 1986 ja maantieajon Belgian-mestaruuden 1984.


title: Eric Vanderaerden

text: Vanderaerden voitti Ranskan ympäriajon pistekilpailun 1986. Hän voitti Ranskan ympäriajossa kaikkiaan viisi etappia ja Espanjan ympäriajossa kolme etappia. Hän voitti De Pannen kolmen päivän ajon viisi kertaa ja Alankomaiden ympäriajon kerran.


title: Eric Vanderaerden

text: Ammattilaisuransa jälkeen hän on toiminut joukkueenjohtajana muun muassa Mapeissa ja DFL-Cyclingnews-Litespeed-tallissa.


title: Kimmo Leijala

text: Kimmo Leijala (s. 1982) on suomalainen kirjailija ja kirjastotyöntekijä. Leijala aloitti uransa omakustannuksien kautta, mutta sai myöhemmin "Viti" -teoksellaan sopimuksen Leevi Lehdon ylläpitämälle ntamo-kustantamolle. Leijala on julkaissut ntamon kautta kolme runokokoelmaa: "Viti", "Fosfori" ja "Tähtiyrttitahroja". Näistä "Fosfori" oli arvostelumenestys ja noteerattiin kiitettävällä kritiikillä mm. Tuli&Savu -runouslehdessä.


title: Ahvenlammi (Ylöjärvi, Länsi-Aure)

text: Ahvenlammi on Pirkanmaalla Ylöjärvellä Länsi-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Ahvenlammi on osa Aurejärven aluetta.


title: Ahvenlammi (Ylöjärvi, Länsi-Aure)

text:
Lammen pituus on 600 metriä, leveys 150 metriä ja sen pinta-ala on 7,6 hehtaaria. Se sijaitsee Seitsemisen kansallispuiston pohjoispäässä noin 600 metriä Länsi-Aureen kylästä etelään. Lammen länsiranta rajautuu harjujaksoon, joka muodostuu Seitsemisharjusta ja Ahvenharjusta. Lammen muutkin rannat ovat kangasmetsää, joka on lammen rannoilla soistunutta. Sen pohjois- ja eteläpäät ovat avosuota. Lampeen laskee yksi oja, joka tuo harjun rinnesuolta pohjavettä. Sen laskuoja lähtee länsirannasta ja juoksee pari kilometriä suon läpi Ainesjärven Vaarinlahteen Isosaaren länsipuolelle. Lammen veden laskennallinen viipymä on 252 vuorokautta, mikä on suomalaisissa järvissä alle keskitason. Rantaviivan pituus on 1,5 kilometriä. Rantaan on rakennettu seitsemän vapaa-ajan asuntoa ja lammen lähiympäristössä sijaitsee yksi maatila. Sinne johtaa tiet seututieltä 332.
Ahvenlammen vedenlaatua on tutkittu vuosina 1990 ja 2002. Lammen vesi on lievästi hapanta ja siinä on runsaasti humusta. Lammen puskurointikyky happamoitumista vastaan on hyvä, joten lammen veden happamoitumisesta ei todennäköisesti ole vaaraa. Sen rehevöityminen on ollut vähäistä. Typen pitoisuudet ovat normaalitasolla, mutta fosforin pitoisuudet on lievästi kohoneet. Veden happipitoisuudet ovat hyvällä tasolla. Tutkimukset on kuitenkin tehty ajankohtana, joka ei satu lämpötilakerrostumisen loppuaikoihin, joten happikadon todennäköisyyttä ei tunneta. Kesällä happitilanne pitäisi olla hyvä, koska lampi on matala. Ahvenlammi soveltuu virkistyskäyttöön hyvin.


title: Ahvenlammi (Ylöjärvi, Länsi-Aure)

text: Seitsemisharju katkeaa juuri Ahvenlammin kohdalla ja jatkuu pohjoisempana Ahvenharjuna. Seitsemisharjun pohjoispäässä harjun päällä kulkevan tien länsipuolella sijaitsee Seitsemisen luontokeskus. Sieltä lähtee luontopolku, joka laskeutuu Ahvenlammin rantaan ja jatkuu pitkospuilla etelään. Lammen pinta-alasta noin puolet sisältyy kansallispuistoon.


title: 2,6-diklooripyridiini

text: 2,6-diklooripyridiini (CHNCl) on halogenoituihin pyridiinijohdannaisiin kuuluva heterosyklinen orgaaninen yhdiste. Yhdistettä voidaan käyttää orgaanisissa synteeseissä muun muassa lääkeaineiden valmistuksessa.


title: 2,6-diklooripyridiini

text: Huoneenlämpötilassa 2,6-diklooripyridiini on valkoista kiteistä ainetta, joka ei liukene veteen. Yhdiste on erittäin heikko happo johtuen klooriatomien aiheuttamasta elektroneja puoleensavetävästä induktiivisesta efektistä ja steerisestä esteestä. Edes erittäin vahvat hapot kuten perkloorihappo eivät kykene protonoimaan sitä.


title: 2,6-diklooripyridiini

text: 2,6-diklooripyridiiniä voidaan valmistaa klooraamalla pyridiiniä kloorin avulla yli 270 °C:n lämpötilassa. Lisäksi reaktiossa muodostuu 2-klooripyridiiniä.. 2,6-diklooripyridiiniä käytetään kinoliiniantibioottien kuten enoksasiinin valmistamiseen.


title: Vladimir Ivić

text: Vladimir Ivić (s. 7. toukokuuta 1977) on serbialainen jalkapallovalmentaja ja entinen keskikenttäpelaaja. Kesäkuusta 2018 lähtien hän on toiminut Maccabi Tel Avivin päävalmentajana.


title: Vladimir Ivić

text: Ivić aloitti peliuransa FK Proleter Zrenjaninissa. Hän edusti seuraa Jugoslavian pääsarjassa neljä vuotta, kunnes siirtyi kesällä 1998 suurseura FK Partizaniin. Uudessa seurassa tuli alkuvaiheessa mukavasti peliaikaa, mutta kaudella 2002/03 Ivić oli useammin penkillä kuin kentällä. Pelattuaan seurassa kuusi vuotta ja yli 250 ottelua, Ivić siirtyi tammikuussa 2004 uusien haasteiden perässä Borussia Mönchengladbachiin.


title: Vladimir Ivić

text: Peliaika Saksassa jäi vähäiseksi ja tammikuussa 2005 ura jatkui AEK Ateenassa. Kreikkalaisseurassa vastuuta tuli vaihtelevasti ja kaudeksi 2007/08 hän siirtyi Arisiin, jossa sai enemmän peliaikaa. Yhden kauden jälkeen Ivić siirtyi paikallisvastustaja PAOKiin, jossa pelasi neljän kauden ajan. Hän lopetti uransa PAOKissa kauden 2011/12 jälkeen.


title: Vladimir Ivić

text: Maajoukkuetasolla Ivić pelasi Serbia ja Montenegron paidassa 8 maaottelua.Lopetettuaan pelaajauransa Ivić aloitti kesällä 2013 PAOKin U20-joukkueen päävalmentajana. Maaliskuun alussa 2016 hänestä tuli PAOKin edustusjoukkueen päävalmentaja loppukauden kattavalla sopimuksella. Kroatialainen luotsasi PAOKin Kreikan cupin mestariksi 2017, mikä oli seuran ensimmäinen pokaali 14 vuoteen. Mestaruudesta huolimatta Ivić jätti PAOKin kauden jälkeen.


title: Vladimir Ivić

text: Toukokuun lopussa 2018 Ivić teki kaksivuotisen sopimuksen israelilaisen Maccabi Tel Avivin kanssa.


title: Bruno Henrique

text: Bruno Henrique Pinto (s. 30. joulukuuta 1990 Belo Horizonte) on brasilialainen jalkapalloilija, joka edustaa Saksan Bundesliigassa pelaavaa VfL Wolfsburgia. Pelipaikaltaan oikeajalkainen Bruno Henrique on hyökkääjä.


title: Bruno Henrique

text: Bruno Henriquen kasvattajaseura on Cruzeiro, jonka edustusjoukkueen paidassa hän ei kuitenkaan pelannut yhtään ottelua. Vuosina 2012–2013 hän oli lainalla Uberlândiassa, joka osti hänet omakseen vuonna 2013. Hän pelasi seuran paidassa vuosina 2013–2014 vain kaksi ottelua käyden välillä lainalla Itumbiarassa. Tammikuussa 2015 Bruno Henrique siirtyi Goiás Esporte Clubeen, jossa hän pelasi kaudella 2015 33 Série A:n ottelua tehden niissä seitsemän maalia. Tammikuussa 2016 Bruno Henrique siirtyi Saksan Bundesliigan VfL Wolfsburgiin. Debyytti tapahtui seuraavassa kuussa Schalke 04:iä vastaan. Mestarien liigassa Bruno Henrique debytoi huhtikuussa 2016 Real Madridia vastaan.


title: Iivari Rötkö

text: Iivari (Ivar) Rötkö (26. tammikuuta 1893 – 7. joulukuuta 1957 Helsinki) oli suomalainen ylipitkiin matkoihin erikoistunut kestävyysjuoksija. Hän teki maratonilla vuoden 1926 maailman kärkituloksen sekä maailmanennätyksen harvemmin juostulla 25 000 metrin matkalla vuonna 1928.


title: Iivari Rötkö

text: Helsingin Jyryä edustanut Rötkö voitti vuonna 1925 25 000 metrin juoksun Frankfurt am Mainin työläisolympialaisissa ajalla 1.24.37,0. Hän lukeutui pisimpien matkojen ennakkosuosikkeihin myös vuoden 1928 Moskovan spartakiadeissa, mutta ei lopulta päässyt kilpailemaan, koska Suomen viranomaiset eivät myöntäneet Rötkölle ulkomaanpassia. Vuonna 1931 hän loikkasi Työväen Urheiluliiton Jyrystä porvarillisen SVUL:n toiseen helsinkiläisseuraan Tovereihin, jotta olisi voinut osallistua seuraavana kesänä järjestettyjen Los Angelesin kesäolympialaisten maratonille. Suomen urheiluelämä oli tuolloin jakautunut niin, että olympialaisiin pääsivät mukaan vain SVUL:n urheilijat. Rötkö jäi kuitenkin Suomen olympiakarsinnoissa viidenneksi ja lopetti samalla urheilu-uransa.


title: Iivari Rötkö

text: Syyskuussa 1926 Rönkkö juoksi Helsingissä maratonin aikaan 2.34.25, joka oli myös vuoden kärkitulos koko maailmassa. 10 000 metrillä hän oli samana vuonna maailmatilaston neljäs tuloksella 31.57.4. Vuonna 1928 Rötkö alitti Hannes Kolehmaisen 25 000 metrin epävirallisen maailmanennätyksen juoksemalla matkan aikaan 1.25.14. Rötkö menetti maailmanennätyksen vielä samana kesänä, kun Amsterdamin kesäolympialaisista palannut pronssimitalisti Martti Marttelin paransi tulosta 50 sekunnilla.


title: Iivari Rötkö

text: Varsinaiselta ammatiltaan Rötkö oli putkimies. Hän oli myös Paavo Nurmen hyvä ystävä ja miehet harjoittelivatkin usein yhdessä Nurmen asuessa Helsingissä. Muiden saavutustensa ohella Rötkö voitti lukuisia TUL:n mestaruuksia.


title: Harezm

text: Harezm tai Horezm (joskus myös "Khwarezm"; , ) on historiallinen alue Keski-Aasiassa nykyisten, Turkmenistanin ja Uzbekistanin alueella. Harezm sijaitsee Araljärven eteläpuolella Amudarjan varrella.


title: Harezm

text: Harezm on keidasalue, jota ympäröivät Kyzylkumin ja Karakumin autiomaat sekä Ustjurtin tasanko. Alue on ollut tärkeä keskus useille entisille valtakunnille. Siellä puhuttu iranilainen horezmin kieli on jo sammunut.


title: Harezm

text: Antiikin lähteet tuntevat Harezmin nimellä Chorasmia. Se oli osa muinaista Persiaa noin 500–300 eaa. minkä jälkeen alue kuului vaihtelevasti Aleksanteri Suuren seuraajavaltioihin ollen ajoittain myös itsenäinen.


title: Harezm

text: Afrighidien hallitsijasuku hallitsi pääasiassa itsenäistä Chorasmian kuningaskuntaa 305–995. Kuningaskunta tosin oli välillä sassanidien ja umaijadien vasalli. Harezm kääntyi islamin 700-luvulla.


title: Harezm

text: Alue irtautui itsenäiseksi Kovaresmian valtioksi 1000-luvun lopulla. Mongolit tuhosivat Kovaresmian 1200-luvulla, minkä jälkeen aluetta hallitsivat vuorollaan il-kaanit, timuridit ja šaibanidit. 1500-luvulla Harezmista tuli Hivan kaanikunnan keskus.


title: Harezm

text: Venäjän keisarikunta yritti valloittaa Harezmin 1717 ja 1839, ja onnistui lopulta siinä 1873 jolloin Hivan kaanikunnasta tuli Venäjän protektoraatti. Venäjän vallankumouksen jälkeen kaanikunnasta muodostettiin lyhytikäinen Horezmin sosialistinen kansantasavalta, joka liitettiin Neuvostoliittoon vuonna 1924.


title: Malmin sotilaskirkko

text: Malmin sotilaskirkko oli 1914–1917 toiminut tilapäinen ortodoksinen kirkko silloisessa Helsingin maalaiskunnassa Malmin rautatieaseman lähellä.


title: Malmin sotilaskirkko

text: Venäjä rakennutti Pietarin suojaksi meririntamaa 1912 ja myös mantereen puolustusta suunniteltiin. Ensimmäisen maailmansodan alettua merilinnoitusten puolustuskelpoisuuteen luotettiin, mutta saksalaisten pelättiin nousevan maihin Suomen länsirannikolta ja suuntaavan sieltä Pietariin. Suomen linnoittamisen yhteydessä nousi esiin myös Helsingin puolustus. Linnoitustyöt mantereella alkoivat 1914 ja ne jatkuivat osittain helmikuulle 1918. Helsinkiä ympäröivää linnoitusketjua rakentamaan tuotiin linnoitussotilaita ja -työmiehiä Venäjältä ja palkattiin suomalaisia työntekijöitä rakennustöihin ja huoltotehtäviin. Tuotiinpa kolme tuhatta tataaria ja aasialaistakin. Tilapäisiin asumuksiin majoitettujen rakentajien suunniteltiin viipyvän seudulla vain rakennustöiden ajan, mutta heidän uskonnollisista tarpeistaan haluttiin silti huolehtia. Malmille majoitettiin 92. smolenskilainen nostoväkipataljoona, jonka uskonnonharjoitustilaksi vuokrattiin rautatieaseman läheltä asuintalo, johon saatiin mahtumaan 217-neliöinen kirkko. Taloa ei tunnistanut pyhätöksi muusta kuin sisäänkäynnin yläpuolelle kiinnitetystä Jumalanäidin ikonista. Sergei Radonežilaisen muistolle pyhitetyn kirkon irtaimisto saatiin Viaporin kirkosta.


title: Malmin sotilaskirkko

text: Kirkon käytyä tarpeettomaksi sen irtaimisto varastoitiin 1918 Helsingin ortodoksisen seurakunnan pappilan ullakolle, josta se 1926 luovutettiin kirkollishallitukselle. Kirkkona toiminut puutalo purettiin 1979. Malmin sotilaskirkko ei ollut ainoa linnoitusrakentajia ja sotilaita palvellut tilapäinen kirkkotila pääkaupunkiseudulla. Vuosien 1915–1917 tienoilla väliaikainen ortodoksinen kirkko oli Leppävaarassa, Pasilassa ja Pitäjänmäellä.


title: Arsenaali (Ateena)

text: Arsenaali on nimitys, jota käytetään antiikin aikaisesta asevarastosta Ateenan Agoralla Kreikassa. Se sijaitsi Agoran luoteislaidalla Kolonos Agoraioksen kukkulalla Hefaistoksen temppelin pohjoispuolella.


title: Arsenaali (Ateena)

text: Arsenaali rakennettiin hellenistisellä ajalla noin vuonna 320–260 eaa. Sitä käytettiin todennäköisesti aseiden ja muiden sotavarusteiden säilyttämiseen, mistä se on saanut nykyisen nimensä. Tulkinta perustuu vertailuun muihin vastaavan kaltaisiin rakennuksiin. Rakennuksen käyttö on saattanut liittyä historiallisista lähteistä tunnettuun Ateenan sotilasasioista vastanneen rahastonhoitajan virkaan. Arsenaali tuhoutui mahdollisesti roomalaisten hyökkäyksessä Sullan johdolla vuonna 86 eaa. Myöhemmin sen osia käytettiin rakennusmateriaalina.


title: Arsenaali (Ateena)

text: Arsenaali oli suurikokoinen suorakulmainen rakennus, joka oli tehty kalkkikivestä. Sen koko oli noin 17,6 x 44,4 metriä. Näin se oli suurempi kuin viereinen Hefaistoksen temppeli. Rakennus oli tehty luoteis-kaakkoissuunnassa ja sen ovi oli länsipäässä. Sen sisällä oli kattoa tukemassa kaksi kahdeksan pylvään riviä, jotka jatkoivat sen kolmeen laivaan. Rakennuksen perustusten alla oli kolme suurta vesisäiliötä muun muassa sadeveden keräämistä varten.


title: Arsenaali (Ateena)

text: Arsenaalista on säilynyt nykyaikaan vain joitakin sen perustusten osia. Sen koko ja muoto tunnetaan lähinnä kallioon rakennusta varten hakattujen leikkausten ansiosta. Rakennuksen kaivaukset suoritettiin vuosina 1936–1937.


title: Leokoreion

text: Leokoreion () oli antiikin aikainen pyhäkkö Ateenan Agoralla Kreikassa.


title: Leokoreion

text: Leokoreion rakennettiin klassisella kaudella noin vuonna 450–400 eaa. Antiikin aikaisten tekstilähteiden mukaan pyhäkkö olisi ollut olemassa kuitenkin jo 500-luvulla eaa. Pyhäkkö mahdollisesti tuhoutui persialaisten hyökkäyksessä vuonna 480 eaa., jolloin paikalla olisi myöhemmin ollut uudempi pyhäkkörakennelma. Pyhäkön nimen kerrottiin tulleen Leoksen tyttäristä ("Leos" + "korai"), jotka myytin mukaan uhrattiin, jotta kaupunki selviytyisi kulkutaudista. Pyhäkkö oli mahdollisesti pyhitetty näille tyttärille. Paikalta on löydetty tyypillisesti naisille osoitettuja uhrilahjoja, kuten koruja ja kangaspuiden painoja. Toisaalta nimen selitys on voinut syntyä myöhemmin. Tyranni Hipparkhos murhattiin Leokoreionin luona vuonna 514 eaa.


title: Leokoreion

text: Leokoreion oli pieni aitauksella ympäröity pyhäkkö, joka sijaitsi Agoran pohjoislaidalla Kuninkaallisen stoan ja Zeuksen stoan edustalla. Paikka oli keskeinen, sillä se sijaitsi merkittävässä risteyksessä Panathenaia-juhlan tien ja toisen tien kulmauksessa. Aitauksen sivut olivat noin 2,8 metriä pitkät ja niiden korkeus oli noin 1,2 metriä. Aitaus ympäröi pienen luonnonkallion paljastuman, joka oli ollut pyhä paikka jo varhaisina aikoina. Aitauksen oviaukko oli pohjoispuolella. Pyhäkköön liittyi sen pohjoispuolella ollut kaivo, jolla oli joku yhteys pyhäkön kulttiin.


title: Leokoreion

text: Nykyisin Leokoreionin paikka sijaitsee aivan Agoran pohjoisosan halkaisevan Ateenan metrolinjan pohjoispuolella.


title: Ahlaisten vanha kirkko

text: Ahlaisten vanha kirkko oli 120 metrin päässä nykyisen Ahlaisten kirkon koillispuolella sijainnut puukirkko, joka valmistui 1693 ja purettiin vuoteen 1840 mennessä.


title: Ahlaisten vanha kirkko

text: Ulvilan seurakuntaan perustettiin Ahlaisten kappeliseurakunta 1691, mutta omaa pappia kappelilla ei ollut, vaan asukkaiden oli edelleen käännyttävä Ulvilan kirkkoherran tai Porin kappalaisen puoleen. Ahlaislaiset saivat luvan oman kirkon rakentamiseen 1691 ja vuoteen 1693 mennessä se valmistui Alakylän taloryhmän läheisyyteen kylän halki kulkeneen harjun päälle. Kirkko ei ollut Ahlaisten ensimmäinen uskonnonharjoittamista varten pystytetty rakennus, sillä Kappeliluodolla oli ollut vaatimaton kappeli, jota käyttivät etenkin kalastajat ja merenkulkijat.


title: Ahlaisten vanha kirkko

text: Ahlaisiin nimitettiin oma kappalainen 1693, mutta tämän oli hoidettava kirkollisia toimituksia myös Noormarkussa, mikä herätti yleistä tyytymättömyyttä. Isonvihan (1713–1721) aikana kirkko vaurioitui pahoin ja rauhan koittaessa se näytti melkein rauniolta. Seurakuntalaiset pyysivät apua pitäjältään ja hiippakunnaltaan, mutta vielä 1730-luvun lopulla asiaa puitiin käräjillä. Käräjäyleisö suositteli kolehtien keräämistä kirkon kunnostamiseen ja hiippakunnan papisto liitti asian valtiopäivävalitukseensa. Piispan luvalla seurakunta sai myydä tarpeettomiksi katsottuja esineitä korjauksen rahoittamiseksi.


title: Ahlaisten vanha kirkko

text: Kirkon kunto oli alati huolenaiheena ja 1750-luvulla alettiin suunnitella sen perusteellista korjaamista. Heinäkuussa 1755 kirkko tarkastettiin ja havaittiin sen tarvitsevan 5 687 kuparitaalarin arvoiset korjaukset. Vuonna 1757 sattui välikohtaus, jonka perussyynä oli kirkonpenkkien surkea kunto. Useaa renkiä näet syytettiin käräjillä kirkossa metelöinnistä ja saarnan häirinnästä. Juho Niilonpoika oli saapunut jumalanpalvelukseen sen alkamisen jälkeen ja istuutunut rengeille varatulle penkille, jolla istui jo kymmenen renkimiestä. Penkki romahti lisäpainosta kesken saarnan ja kaikki istujat rojahtivat lattialle. Käräjillä rengit selittivät, ettei penkkiä ollut kiinnitetty sen paremmin lattiaan kuin seinäänkään ja muista penkeistä puuttui suurin osa laudoista, eikä tapahtumaa heidän mielestään voinut pitää tahallisena. Syytteen kiistämisestään huolimatta rengit tuomittiin sakkoihin.


title: Ahlaisten vanha kirkko

text: Puukirkon huonoa kuntoa käsiteltiin 1782 piispantarkastuksessa ja ahlaislaiset lupautuivat rakennuksen korjaamiseen tai uuden kirkon rakentamiseen. Rovasti Mikael Lebell otti asian esiin useassa seuraavan vuoden pitäjänkokouksessa, mutta seurakuntalaiset toivoivat hankkeen siirtämistä isonjaon valmistumiseen saakka. Asia hautautui useaksi vuodeksi ja vasta 1795 uuden kirkon rakennustyö alkoi. Ahlaisten kirkko valmistui 1796.


title: Ahlaisten vanha kirkko

text: Vanhaa kirkkoa ei heti purettu. Ränsistyneessä rakennuksessa ei enää 1830-luvulla ollut ikkunoita eikä lattiaa, mutta sitä käytettiin vielä silloin tällöin hautausten järjestämisessä. Piispa ja rovasti kehottivat purkamaan kirkkomaan rumennuksen, mutta vasta 1837 siitä otettiin puutavaraa hautausmaan aidan uusimiseen. Purkutyöt valmistuivat vuoteen 1840 mennessä.


title: Ahlaisten vanha kirkko

text: Ahlaisten ensimmäisen kellotapulin rakentamisajankohtaa ei tiedetä, mutta 1810-luvun alussa se oli niin hatarassa kunnossa, että sen pelättiin vahingoittavan kulkijoita. Se oli ilmeisesti rakennettu Ahlaisten vanhan kirkon tarpeisiin ja 1815 ahlaislaiset esittivät uuden tapulin rakentamista. Uusi tapuli oli entisen kaltainen hirsirakennelma eli teline, jonka varaan oli ripustettu kaksi kirkonkelloa. Kellotapulia pidettiin kovin heikkona ja jo 1830-luvulla alettiin puuhata paremman rakentamista. Nykyinen arkkitehti Carl Ludvig Engelin suunnittelema kellotapuli valmistui 1834.


title: Dariusz Wdowczyk

text: Dariusz Wdowczyk (s. 25. syyskuuta 1962) on puolalainen jalkapallovalmentaja ja entinen puolustaja.


title: Dariusz Wdowczyk

text: Wdowczyk aloitti pelaajauransa Gwardia Varsovassa, mutta läpimurtonsa hän teki kaupungin ykkösjoukkueessa Legia Varsovassa. Hän edusti Legiaa kuusi kautta ja pelasi yli 200 ottelua seuran paidassa. Wdowczykin pelivuosina 1983–1989 Legia ei onnistunut voittamaan Puolan mestaruutta ja palkintokaappiin kertyi vain kaksi Puolan cupin mestaruutta. Kesällä 1990 Wdowczyk siirtyi Celticiin, jossa puolalaispuolustaja viihtyi neljä kautta ja sai mukavasti vastuuta skottiseuran puolustuksessa.


title: Dariusz Wdowczyk

text: Kesällä 1994 Celtic siirtyi Readingiin, jossa pelasi neljä kautta. Wdowczyk palasi vielä vuonna 1998 kotimaahansa ja lopetti uransa Polonia Varsovassa tammikuussa 1999.


title: Dariusz Wdowczyk

text: Wdowczyk oli maajoukkuetasolla yksi Puolan kantavia puolustajia 1980-luvun lopulla. Hänelle kertyi 53 maaottelua, mutta hän ei ollut mukana ainoissa arvokisoissa joihin Puola tuolloin selvisi eli MM-kisoissa 1986.Wdowczyk aloitti valmennusuransa kesällä 1998, kun hänestä tuli edustamansa Polonia Varsovan apuvalmentaja. Marraskuussa hän nousi päävalmentajaksi ja lopetettuaan pelaajauransa vuoden vaihteessa Wdowczyk keskittyi Polonian valmentamiseen. Hän luotsasi joukkueen yllättäen Puolan mestariksi kaudella 1999/2000. Mestaruus oli seuran historian toinen ja edellisestä oli kulunut aikaa 54 vuotta. Joulukuussa 2000 Wdowczyk siirtyi yllättäen Wisła Płockin päävalmentajaksi. Hän sai potkut seurasta jo toukokuussa 2001.


title: Dariusz Wdowczyk

text: Tämän jälkeen Wdowczyk valmensi Widzew Łódźia ja Korona Kielceä vailla suurempaa menestystä. Syyskuussa 2005 hänestä tuli Legia Varsovan päävalmentaja. Hänen johdollaan Legia voitti liigamestaruuden kaudella 2005/06. Huonot tulokset johtivat Wdowczykin potkuihin huhtikuussa 2007.


title: Dariusz Wdowczyk

text: Legia-pestinsä jälkeen hän toimi skotlantilaisen Livingstonin urheilutoimenjohtajana, kunnes palasi lokakuussa 2007 valmentajaksi kotimaahansa Polonia Varsovan joukkueeseen. Menestys oli aiempaa vaisumpaa ja hän sai potkut keväällä 2008.


title: Dariusz Wdowczyk

text: Oltuaan pitkään sivussa valmennustehtävistä, Wdowczyk palasi maaliskuussa 2013 Pogoń Szczecinin peräsimeen. Hän pelasti seuran putoamiselta liigasta ja kaudella 2013/14 seura sijoittui liigan runkosarjassa neljänneksi. Mestaruus-play-offs-vaiheessa Pogon kuitenkin hyytyi ja oli lopulta seitsemäs. Hän sai lopulta potkut seurasta lokakuussa 2014.


title: Dariusz Wdowczyk

text: Maaliskuussa 2016 Wdowczyk palasi valmennustehtäviin Wisła Krakovan uutena päävalmentajana. Kausi 2016/17 lähti seuran osalta heikosti käyntiin ja krakovalaisten juututtua Ekstraklasan keskikastiin Wdowczyk erosi tehtävistään lokakuussa 2016.


title: Dariusz Wdowczyk

text: Maaliskuussa 2017 Wdowczykista tuli Piast Gliwicen päävalmentaja. Wdowczyk pelasti Piastin putoamiselta liigasta ja nosti joukkueen alemman loppusarjan hyvien esitysten myötä kymmenenneksi. Kausi 2017/18 lähti kuitenkin vaisusti liikkeelle ja seurajohto erotti Wdowczykin syyskuun puolivälissä 2017.


title: Pylväin ympäröity oikeusistuin

text: Pylväin ympäröity oikeusistuin on nimitys, jota käytetään eräästä antiikin aikaisesta oikeusistuinten käytössä olleesta rakennuksesta Ateenan Agoralla Kreikassa.


title: Pylväin ympäröity oikeusistuin

text: Pylväin ympäröidyn oikeusistuimen rakennuksen paikalla oli jo aiemmin ollut varhaisempi, klassisella kaudella noin 420–380 eaa. rakennettu oikeisistuinten käytössä ollut rakennus. Pylväin ympäröity oikeusistuin rakennettiin samalle paikalle klassisen kauden lopulla tai hellenistisen kauden alussa noin vuonna 338–300 eaa. Siinä kokoontuivat Ateenan 201 tai 501 valamiestä, jotka muodostivat oikeuden kokoonpanon.


title: Pylväin ympäröity oikeusistuin

text: Oikeusistuimen rakennus sijaitsi Agoran koilliskulmassa myöhemmän Attaloksen stoan pohjoisosan paikalla. Rakennuksen koko oli noin 58,8 x 58,8 metriä ja se oli rakennettu kalkkikivestä. Sen julkisivu muodostui seinästä, jossa oli sisäänkäynnit itä- ja länsisivuilla. Rakennuksen keskellä oli oikeusistuimen kokoontumiseen käytetty peristyylipiha, jonka koko oli noin 38,8 x 38,8 metriä. Sen pylväät, joita oli 14 x 14, edustivat doorilaista tyyliä. Pihaa kiertäneen katetun pylväskäytävän leveys oli noin 8,6 metriä.


title: Pylväin ympäröity oikeusistuin

text: Rakennuksesta on säilynyt nykyaikaan ainoastaan osa sen perustuksista. Lisäksi paikalta on löydetty muun muassa merkkejä äänestämiseen käytetyistä välineistä, kuten ääniuurnasta. Joitakin rakennusjäänteitä on nähtävillä Attaloksen stoan pohjoisosan läntisellä seinustalla.


Taavetin linnoituksen ensimmäinen kirkko oli puusta rakennettu ortodoksinen uskonnonharjoitustila venäläisten sotilaiden käyttöön. Kirkko rakennettiin Taavetin linnoituksen ensimmäisen rakennusvaiheen aikana 1773–1781. Linnoituksessa oli majoitustilat 3 000 sotilasta varten. Toisen rakennus- ja kunnostusvaiheen aikana 1792–1796 tämä Daavid Thessalonikalaisen muistolle pyhitetty kirkko purettiin ja samalle paikalle rakennettiin uusi tiilikirkko, Taavetin linnoituksen toinen kirkko, joka tuli valmiiksi 1797.


title: Rahapaja (Ateena)

text: Rahapaja () oli antiikin aikainen rahapajarakennus Ateenassa. Se sijaitsi Ateenan Agoran kaakkoislaidalla.


title: Rahapaja (Ateena)

text: Rahapaja rakennettiin klassisella kaudella noin 400 eaa. Sitä käytettiin Ateenan kaupunkivaltion lyömien rahojen valmistamiseen. 200- ja 100-luvuilla eaa. siellä tiedetään valmistetun ainakin pronssirahoja. Hopearahojen valmistuksesta ei kuitenkaan ole merkkejä. 1. vuosisadalla ja 100-luvulla jaa. rakennuksen paikalle rakennettiin Nymfaion sekä niin kutsuttu Kaakkoistemppeli. Nykyisin Rahapajan paikka on bysanttilaisena aikana 900-luvulla rakennetun Pyhien apostolien kirkon vieressä sen eteläpuolella.


title: Rahapaja (Ateena)

text: Rahapaja oli suhteellisen suurikokoinen, neliönmuotoinen rakennus. Se oli tehty kalkkikivestä ja sen koko oli noin 27 × 29 metriä. Rakennuksen pohjoisosa muodostui pihasta. Varsinainen työpaja sijaitsi rakennuksen lounaiskulmassa olleessa suuressa huoneessa. Rakennuksen kaakkoiskulmassa oli kaksi pienempää huonetta, joita käytettiin mahdollisesti säilytystiloina.


title: Rahapaja (Ateena)

text: Rahapajarakennus on säilynyt nykyaikaan hyvin huonosti. Siitä on jäljellä vain pieni osa sen perustuksista. Rahapajan alueelta on löydetty rahoja ja rahaksi lyömättömiä pronssinkappaleita sekä merkkejä tulipesistä, kuona-aineista ja jätemateriaalista.


title: Taavetin linnoituksen toinen kirkko

text: Taavetin linnoituksen toinen kirkko oli tiilistä rakennettu ortodoksinen kirkko Taavetin linnoituksessa palvelleiden venäläissotilaiden käyttöön. Se rakennettiin linnoituksen ensimmäisen kirkon paikalle sisälinnoitukseen ja se valmistui 1797. Kirkko oli pohjamuodoltaan pitkänomainen ja sen kellotorniin oli asennettu kolme kirkonkelloa. Edellisen kirkon tavoin Daavid Thessalonikalaisen muistolle pyhitetyn alttarin ja kirkkosalin erottava seinä, ikonostaasi, oli kenttäkirkkojen vastaavia muistuttava, kokoontaitettava ja ulkonäöltään melko vaatimaton, mutta vähävaraisen seurakunnan tarpeita palveleva.


title: Taavetin linnoituksen toinen kirkko

text: Sotilaat siirrettiin linnoituksesta muualle 1803 ja samalla kirkollisen toiminnan tarve alueella päättyi. Vuonna 1829 kirkosta kuljetettiin suurin osa irtaimistosta Helsinkiin 1827 valmistuneeseen Pyhän Kolminaisuuden kirkkoon. Sinne vietiin kolme kirkonkelloa, evankeliumikirja ja hopeariisalla päällystetty Daavid Thessalonikalaisen ikoni. Ikonostaasi varastoitiin Viaporiin armeijan muiden kirkkoesineiden joukkoon, josta se 1843 siirrettiin Keisarillisen palatsin kotikirkkoon. Palatsista tuli myöhemmin Presidentinlinna ja ikonostaasi päätyi Kansallismuseoon. Taavetin linnoituksen tiilikirkon kohtaloksi tuli purkaminen 1830 ja siitä on säilynyt nykyaikaan vain vähäinen osa kiviperustusta Utti–Lappeenranta -tien läheisyydessä. Suuri osa kirkon jäljellä olleista rakenteista tuhoutui Luumäen kunnantaloa rakennettaessa. Talon lähellä on kirkon itäosasta jäljelle jääneet perustuksen kappaleet. Näkyvillä on seitsemän metrin pituinen, neljän metrin levyinen ja puolen metrin korkuinen jäänne. Kirkon rakenteita on myös mahdollisesti jäljellä kunnantalon eteen tehdyn nurmikon alla.


title: Joseph Maria Olbrich

text: Joseph Maria Olbrich (22. joulukuuta 1867–8. elokuuta 1908) oli itävaltalainen jugendia edustanut arkkitehti ja professori Darmstadtissa vuodesta 1899. Olbrich pyrki arkkitehtuurissaan vapauteen vanhoista tyyleistä sekä konstruktiivisuuteen. Hän oli Otto Wagnerin oppilaista kuuluisin ja työskenteli yhdessä tämän kanssa 1890-luvulla. Olbrichista tuli kohta Wienin Sezessionin arkkitehtipiirin johtaja. Yksi hänen päätöistään on hänen vuonna 1898 Sezessionille suunnittelemansa näyttelyrakennus. Vuonna 1899 hän siirtyi suurherttua Ernst Ludvigin toiveesta Olbrichin Darmstadtiin Mathildenhöhen taiteilijasiirtokunnan johtajaksi ja suunnittelijaksi. Useimmat siirtokunnan rakennukset toteutettiin Olbrichin piirustusten perusteella. Tässä asemassa Olbrich saavuttikin suurimman maineensa. Asuintaloissa Olbrich yhdisteli englantilaista kaupunkiarkkitehtuuria ja mannermaista jugendia. Vaikka Olbrich oli kenties wieniläisen jugendtyylin taiteellisesti lahjakkain edustaja, 1900-vuosikymmenen puolivälissä hän ryhtyi suunnittelemaan aiempaa funktionalistisempia, ajan klassisoivaan, jugendin vastaiseen virtaukseen liittyviä rakennuksia.


title: Rishard Matthews

text: Rishard Andre Matthews (s. 12. lokakuuta 1989 San Diego, Kalifornia) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa NFL-liigassa pelaavaa New York Jetsiä.


title: Rishard Matthews

text: Matthews oli Dolphinsin seitsemännen kierroksen varaus vuoden 2012 NFL:n varaustilaisuudesta. Hän pelasi avauskaudellaan kahdeksan ottelua, joista Matthews oli kerran avauskokoonpanossa. Hän onnistui saamaan kauden aikana yhteensä yksitoista syötön vastaanottoa, joista kertyi 151 jaardia.


title: Rishard Matthews

text: Toisella kaudella Matthews pelasi kaikissa kuudessatoista ottelussa, mutta oli avauksessa vain viisi kertaa. Hän sai 41 syötön vastaanottoa, joista kertyi 448 jaardia. Matthews teki kauden aikana kaksi maalia, joista molemmat syntyivät 11. marraskuuta 2013 Tampa Bay Buccaneersia vastaan.


title: Rishard Matthews

text: Kaudella 2014 Matthews pelasi neljätoista ottelua, eikä ollut kertaakaan avauksessa. Hän sai kaksitoista syötön vastaanottoa, joista kertyi 135 jaardia. Matthews onnistui edellisen kauden tapaan saamaan kaksi maalia.


title: Rishard Matthews

text: 9. maaliskuuta 2016 Matthews allekirjoitti kolmivuotisen sopimuksen Tennessee Titansin kanssa. 27. syyskuuta 2018 Tennesee Titans purki Matthewsin sopimuksen yhteisymmäryksestä.


title: Rishard Matthews

text: 23. lokakuuta 2018 Matthews allekirjoitti sopimuksen New York Jetsin kanssa.


title: Pirttijärvi (Jyväskylä)

text: Pirttijärvi on lampi tai pieni järvi Jyväskylän Taka-Keljossa. Sen pinta-ala on 10,36 hehtaaria ja pinnankorkeus merenpinnasta 135,4 m. Hanhiniityn-Hanhikankaan suunnalla olevan purovesistön vedet päätyvät Pirttijärveen, joka laskee Ylä-Sallaajärveen. Pirttijärvi on nevalaiteinen ja rämemetsien reunustama, rantamiltaan se on pääosin luonnontilassa. Sitä pidetään arvokkaana luontokohteena, ja siellä pesii muun muassa laulujoutsen.


title: Suomen metalliteollisuus

text: Suomen metalliteollisuus on Suomen teollisuuden suurin osa-alue. Sen toimialoja ovat metallien jalostus, metallituotteiden, muiden tuotteiden, kulkuneuvojen ja sähkölaitteiden valmistus sekä elektroniikkateollisuus.


title: Suomen metalliteollisuus

text: Metalliteollisuuden osuus Suomen teollisuustuotannosta vuonna 2014 oli 39 prosenttia.


title: Suomen metalliteollisuus

text: Vuonna 2014 Suomen ulkomaankaupan arvosta metallit ja metallituotteet kattoivat 14,4%, koneet ja laitteet 12,8%, sähkö ja elektroniikkateollisuus 12% ja kulkuneuvot 5,9%. Sähkö- ja elektroniikkatuotteiden vienti on selvästi huippuvuosia vähäisempää.


title: Suomen metalliteollisuus

text: Metallien jalostukseen kuuluu teräksen- ja värimetallien valmistus sekä valimoteollisuus. Tuotteita ovat metallista valmistetut levyt, putket, harkot ja langat, valimotuotteet sekä usein myös rakennusteräkset. Tuotanto vastaa 16 prosenttia koko metalliteollisuuden tuotannosta. Vuonna 2014 ala työllisti hieman alle 14 000 henkilöä.


title: Suomen metalliteollisuus

text: Metallituotteiden valmistukseen kuuluu metallitavaroiden, kuten metallirakenteiden, metallisäiliöiden, höyrykattiloiden, aseiden, takomotuotteiden ja työkalujen valmistaminen. Toimialan tuotannon osuus koko metalliteollisuuden tuotannosta oli vuonna 2013 runsaat 13 prosenttia. Se työllistää yli 40 000 henkeä.


title: Suomen metalliteollisuus

text: Muiden tuotteiden valmistukseen kuuluu toiminnallisten laitteiden, kuten voimakoneiden, maatalouskoneiden ja metallintyöstökoneiden valmistaminen. Vuonna 2013 toimialan tuotannon osuus koko metalliteollisuuden tuotannosta oli reilut 28 prosenttia. Tuotannon määrä laski vuonna 2014 neljällä prosentilla edellisvuodesta ja samalla henkilöstön määrä väheni neljällä prosentilla. Ala työllistää edelleen yli 40 000 henkeä.


title: Suomen metalliteollisuus

text: Elektroniikkateollisuus sisältää kalustettujen piirilevyjen, tietokoneiden, viestintävälineiden, viihde-elektroniikan, mittaus-, lääkintä- ja säteilytyslaitteiden, optisten instrumenttien sekä puolijohdekomponenttien valmistuksen. Elektroniikkateollisuuden tuotannon määrä vuonna 2013 oli noin 22 prosenttia koko metalliteollisuuden tuotannosta. Vuonna 2014 toimialan tuotanto laski noin kolme prosenttia edellisestä vuodesta. Vaikka Nokia on lopettanut matkapuhelinten valmistuksen, on yrityksen osuus toimialasta edelleen merkittävä. Ala työllistää edelleen noin 25 000 henkeä.


title: Suomen metalliteollisuus

text: Sähkölaitteiden valmistukseen kuuluu sähkömoottorien, muuntajien, generaattoreiden, sähkönjakelulaitteiden, akkujen, kaapeleiden, sähkökalusteiden, valaisimien ja kodinkoneiden valmistus. Toimialan suurin yritys on ABB. Tuotannon osuus oli vuonna 2013 noin yhdeksän prosenttia koko metalliteollisuuden tuotannosta. Ala työllistää noin 16 000 henkeä.


title: Suomen metalliteollisuus

text: Kulkuneuvoteollisuuteen kuuluu moottoriajoneuvojen ja niiden moottoreiden sekä perävaunujen ja puoliperävaunujen valmistus. Toimialan viennin arvo oli kaksi miljardia euroa vuonna 2014, ja se työllisti yli 6 000 henkeä. Liikevaihdolla mitattuna toimialan suurin yritys on Valmet Automotive, joka valmistaa tällä hetkellä Mercedes-Benzin A-sarjan autoja. Toimiala käsittää laivojen, veneiden, muiden kelluvien rakenteiden, kuten öljynporauslauttojen, valmistuksen sekä kiskokaluston, taisteluajoneuvojen ja -lentokoneiden valmistuksen. Ala vastaa kolmea prosenttia koko metallin tuotannosta ja työllistää lähes 9 000 henkeä.


title: Suomen metalliteollisuus

text: Koneiden ja laitteiden korjaus, huolto ja asennus tuottavat kuusi prosenttia alan tuotannosta ja työllistävät vajaat 20 000 henkeä.


title: Suomen metalliteollisuus

text: Metalliteollisuus alkoi Suomessa 1600-luvulla ruukkiteollisuutena, johon kuului metallien perusteollisuutta ja metallituotteiden valmistamista. Teollistumisen alettua 1800-luvulla syntyi konepajateollisuus ja ruukkien yhteyteen perustettiin konepajoja, joiden tuotteina oli esim. rautatiekalustoa, laivoja ja erilaisia koneita. Konepajat ja telakat syrjäyttivät ruukit 1900-luvun vaihteessa.


title: Suomen metalliteollisuus

text: Vaikka kotimainen malmintuotanto oli 1900-luvun alussa erittäin vähäistä, rautatehtaiden yhteyteen oli perustettu metallien jatkojalostukseen perustuvaa konepajateollisuutta, kuten Fiskars, Högfors, ja Tampereen masuunista periytyvä Tampereen Pellava- ja Rautateollisuus Oy (Tampella). Autonomian ajan lopulla Venäjän konepaja- ja laivanrakennustuotteiden tarve antoi Suomen metalliteollisuudelle paljon uusia mahdollisuuksia.


title: Suomen metalliteollisuus

text: Maailmansotien välisenä aikana 1918–1939 metalliteollisuus kehittyi voimakkaammin kuin teollisuus Suomessa yleisesti.


title: Suomen metalliteollisuus

text: Suomen sotakorvaukset oli toimitettava pääosin metalliteollisuuden tuotteina. Tuotteiden laatuvaatimukset tuottivat ensin ongelmia, sillä koneet olivat vanhentuneita ja ammattitaitoisesta työvoimasta oli pulaa. Pakolla uusitut laitteet ja organisaatiot paransivat kuitenkin tehtaiden asemaa korvausten maksun jälkeen.


title: Suomen metalliteollisuus

text: Vuosi 2013 oli metalliteollisuudelle paha, koko teollisuustuotannon arvo laski 6,7 % ja metalliteollisuuden osuus vähennyksestä oli 75,0 %, suurimpana pudottajanaan tietokoneiden, elektronisten ja optisten tuotteiden valmistus, jonka osuus teollisuustuotannon kokonaispudotuksesta oli 24,2 %.


title: Cy Young -palkinto

text: Cy Young -palkinto ("Cy Young Award") on MLB:n vuosittain jaettava palkinto, joka annetaan American Leaguen ja National Leaguen parhaille syöttäjille. Palkinto jaettiin ensimmäistä kertaa vuonna 1956, ja se on nimetty vuotta aiemmin kuolleen syöttäjälegenda Cy Youngin mukaan.


title: Cy Young -palkinto

text: Palkinnon saajan äänestävät Baseball Writers' Association of America -liiton jäsenet.


title: Cy Young -palkinto

text: Vuosina 1956–1966 jaettiin ainoastaan yksi palkinto; vuodesta 1967 lähtien palkinto on annettu molempien liigojen parhaaksi valitulle.


title: Roger Clemens

text: William Roger Clemens (s. 4. elokuuta 1962 Dayton, Ohio) on yhdysvaltalainen uransa lopettanut baseballpelaaja, pelipaikaltaan syöttäjä.


title: Roger Clemens

text: Oikeakätinen Clemens voitti urallaan ennätykselliset seitsemän kertaa parhaan syöttäjän Cy Young -palkinnon. World Seriesin Clemens voitti kahdesti New York Yankeesin kanssa, vuosina 1999 ja 2000. Lisäksi hänet muun muassa valittiin 11 kertaa tähdistöotteluun.


title: Roger Clemens

text: Peliuransa jälkeen Clemensiä on syytetty useasti steroidien käytöstä.


title: Roger Clemens

text: Clemens vieraili Simpsonit-televisiosarjan softball-teemaisessa jaksossa "Homer at the Bat", jossa esitti itseään.


title: Vähä Kivijärvi (Ylöjärvi, Länsi-Aure)

text: Vähä Kivijärvi on Pirkanmaalla Ylöjärvellä Länsi-Aureessa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vähä Kivijärvi on osa Aurejärven aluetta.


title: Vähä Kivijärvi (Ylöjärvi, Länsi-Aure)

text: Järven pituus on 450 metriä, leveys 250 metriä ja sen pinta-ala on 7,1 hehtaaria. Se sijaitsee Kivinevan avosoiden keskellä Seitsemisen kansallispuistossa. Järveen ei laske ojia, mutta sillä on koneellisesti kaivettu laskuoja. Se kulkee pohjoiseen lähes 2,5 kilometriä ja laskee Ainesjärveen Isosaaren itäpuolella olevaan lahteen. Rantaviivan pituus on 1,2 kilometriä ja vain sen pohjoispäässä metsä ulottuu järven rantaan. Järvi on autio eikä sille johda teitä. Noin kilometrin verran etelään sijaitsee Iso Kivijärvi.


title: Vähä Kivijärvi (Ylöjärvi, Länsi-Aure)

text: Järvi sijaitsee Seitsemisen kansallispuiston pohjoisreunalla syrjässä merkityistä reitkeilypoluista.


title: Arvo Puukari

text: Arvo Puukari (13. lokakuuta 1912 Viipuri – 26. joulukuuta 1970 Atlantin valtameri) oli suomalainen markkinoinnin professori ja tietokirjailija.


title: Arvo Puukari

text: Puukari valmistui ekonomiksi vuonna 1934 ja kauppatieteiden lisensiaatiksi vuonna 1949. Hän työskenteli vuosina 1941–1945 kansanhuoltoministeriön tiedottajana ja vuosina 1946–1950 Suomen Huollon toiminnanjohtajana. Hän oli Helsingin kauppakorkeakoulussa kauppa- ja liikkeenhoito-opin opettajana 1946–1952, myynti- ja mainosopin lehtorina 1953–1962 sekä markkinoinnin professorina 1965–1966. Välillä hän oli 1962–1963 myyntineuvotteluasiantuntijana New Yorkissa Yhdysvalloissa sekä 1963–1965 Askon myyntijohtajana Lahdessa. Vuodesta 1966 Puukari oli Yhdysvalloissa vierailevana markkinoinnin professorina kahdessa eri yliopistossa. Vähän ennen kuolemaansa hän perusti syksyllä 1970 Executive Learning -nimisen yrityksen.


title: Arvo Puukari

text: Puukari pyrki edistämään suomalaisyritysten vientiä ja hän toi 1950- ja 1960-luvuilla Suomeen amerikkalaisia mainonnan ja markkinoinnin menetelmiä. Hän julkaisi vuonna 1966 kirjan "Näin Amerikassa", jossa hän kuvasi kokemuksiaan elämästä Yhdysvalloissa positiiviseen sävyyn asuttuaan perheensä kanssa kaksi vuotta New Yorkissa.


title: Arvo Puukari

text: Puukari kuoli lentokoneessa matkalla New Yorkista Kööpenhaminaan.


title: Panu Toivonen (poliitikko)

text: Panu Toivonen (1921 Helsinki – 24. elokuuta 2006 Helsinki) oli suomalainen metsänhoitaja, toimittaja, kaupunginvaltuutettu ja Perustuslaillisen Kansanpuolueen ja sen seuraajan Perustuslaillisen oikeistopuolueen poliitikko.


title: Panu Toivonen (poliitikko)

text: Panu Toivosen vanhemmat olivat akateemikko, professori Yrjö Toivonen ja Hellä Helena Hänninen. Hän osallistui talvisotaan Helsingin ilmatoriuntapattereissa ja jatkosotaan Vallilan rykmentin riveissä. Sodan jälkeen hän opiskeli Helsingin yliopistossa ja valmistui metsänhoitajaksi. Toivonen työskenteli sitten toimittajana Kauppalehdessä, Talouselämä-lehdessä, Vakuutussanomissa ja Mainostaja-lehdessä. Hän perusti Suomen ensimmäisen pr-toimiston 1950-luvun lopulla.


title: Panu Toivonen (poliitikko)

text: Toivonen toimi vuonna 1973 perustetun Perustuslaillisen kansanpuolueen seuraajan Perustuslaillisen oikeistopuolueen puoluesihteerinä vuosina 1982–1990 ja hän toimitti perustuslaillisten Express-lehteä.


title: Panu Toivonen (poliitikko)

text: Toivonen harrasti musiikkia ja hän oli opiskeluvuosinaan klarinetin soittajana eri jazz-yhtyeissä kuten Valto Laitisen orkesterissa.


title: Panu Toivonen (poliitikko)

text: Panu Toivosen poika on Seura-lehden toimittaja Hannu Toivonen.


title: Deeply Rooted

text: Deeply Rooted on rap-artisti Scarfacen kahdestoista studioalbumi, joka julkaistiin 4. syyskuuta 2015. Albumista on myös julkaistu Best Buy Deluxe Edition versio, joka sisältää kolme lisäkappaletta.


title: Panu Toivonen

text: Panu Toivonen -nimisiä henkilöitä ovat:


title: Spider-Man: Homecoming

text: Spider-Man: Homecoming on vuonna 2017 ensi-iltansa saanut supersankarielokuva, joka perustuu Marvel Comicsin suosittuun sarjakuvahahmoon Hämähäkkimies. Se on "Hämähäkkimies"-elokuvien toinen uudelleenkäynnitys sekä Marvel Cinematic Universen (MCU) kuudestoista elokuva. Elokuvan ohjasi Jon Watts ja hän myös käsikirjoitti sen yhdessä John Francis Daleyn, Jonathan Goldsteinin, Christopher Fordin, Chris McKennan ja Erik Sommersin kanssa. Sen pääosissa ovat Tom Holland, Michael Keaton, Jon Favreau, Zendaya, Donald Glover, Tyne Daly, Marisa Tomei ja Robert Downey Jr. Elokuvassa Peter Parker yrittää tasapainoittaa elämänsä high school -opiskelijana samalla kun yrittää Hämähäkkimiehenä taistella Korppikotkaa vastaan.


title: Spider-Man: Homecoming

text: Helmikuussa 2015 Marvel Studios ja Sony tekivät sopimuksen Hämähäkkimiehen elokuvaoikeuksien jakamisesta, jotta hahmosta voisi tulla osa MCU:ta. Seuraavan kesäkuun aikana Holland valittiin Peter Parkerin / Hämähäkkimiehen näyttelijäksi, ja Watts elokuvan ohjaajaksi. Pian sen jälkeen julkistettiin Daleyn ja Goldsteinin valinta käsikirjoittajiksi. Elokuvan virallinen nimi paljastettiin huhtikuussa 2016 sekä vahvistettiin Downeyn liittyminen elokuvan näyttelijäkaartiin. Kuvaukset alkoivat kesäkuussa 2016 Pinewood Atlanta Studiosilla, Fayetten piirikunnassa, Georgiassa. Seuraavan kuukauden aikana Wattsin, Christopher Fordin, Chris McKennan ja Erik Sommersin paljastettiin osallistuneen käsikirjoituksen tekemiseen, ja ilmoitettiin muut elokuvan näyttelijät.


title: Spider-Man: Homecoming

text: "Spider-Man: Homecoming" sai maailmanensi-iltansa Hollywoodissa 28. kesäkuuta 2017. Elokuvateattereihin se ilmestyi Suomessa 5. heinäkuuta 2017 ja Yhdysvalloissa 7. heinäkuuta 2017. Elokuva tuotti yli 880 miljoonaa dollaria, tehden siitä toiseksi eniten koskaan tuottaneen "Hämähäkkimies"-elokuvan. Se sai pääosin positiivisen vastaanoton, kriitikoiden ylistäessä Hollandin ja muiden näyttelijöiden roolisuoritusta, elokuvan musiikkia, huumoria ja toimintakohtauksia. Elokuvan jatko-osa, "", saa ensi-iltansa 5. heinäkuuta 2019.


title: Spider-Man: Homecoming

text: New Yorkin taistelun jälkeen, Tony Stark ja hallitus muodostavat Yhdysvaltain vahingonhallintaosaston, joka saa yksinoikeuden kerätä talteen kaiken jälkeen jääneen chitaurien teknologian. Tämä kuitenkin ajaa Adrian Toomesin oman yhtiön konkurssiin, jolloin hän ja hänen alaisensa päättävät käyttää jo valmiiksi keräämäänsä teknologiaa rikollisiin tarkoituksiin. Vuosia myöhemmin, Kostajien sisällissodan päätyttyä, Peter Parker palaa takaisin New Yorkiin ja ilmaisee halunsa liittyä Kostajiin vakituisesti, mutta Starkin mielestä hän ei ole vielä valmis.


title: Spider-Man: Homecoming

text: Tätinsä May Parkerin vastusteluista huolimatta, Peter oli eronnut Midtownin tiedelukion akateemisesta kymmenottelujoukkueesta keskittyäkseen ”työharjoitteluunsa” Stark-yhtiöissä, joka on hänen peitetarinansa toimilleen Hämähäkkimiehenä Starkin suunnittelemassa puvussa. Eräänä iltana Peter kohtaa pankkirosvoja, joille Toomes oli myynyt kehittyneitä aseita, ja hänen palattuaan Queensissä sijaitsevaan asuntoonsa, hänen paras ystävänsä Ned saa tietää hänen olevan Hämähäkkimies. Myöhemmin Peter kohtaa Toomesin kätyrit Jackson Bricen / Shokeeraajan ja Herman Schultzin, jotka yrittävät kaupitella aseita Aaron Davisille. Päätyessään taisteluun näitä ja Toomesia vastaan, Peter melkein hukkuu järveen. Peteriä jäljittimellä seurannut Stark pelastaa hänet ja neuvoo tätä pysymään erossa vaarallisista rikollisista. Toomes tappaa vahingossa Bricen yhdellä aseistaan ja nimittää Schultzin uudeksi Shokeeraajaksi.


title: Spider-Man: Homecoming

text:
Peter ja Ned tutkivat Bricen jättämää asetta ja irrottavat sen voimanlähteen. He asentavat asetta etsivään Schultziin jäljittimen, ja seuratakseen häntä Marylandiin, Peter liittyy takaisin akateemiseen kymmenottelujoukkueeseen, joka lähtee sinne osallistuakseen turnaukseen. Peter onnistuu ohittamaan pukunsa ”apupyöräprotokollan” ja saa käyttöön sen salatut lisäominaisuudet. Hän yrittää estää Toomesia ryöstämästä aseita vahingonhallintaosaston kuljetusautosta, mutta jää jumiin auton sisään eikä ehdi ajoissa joukkuetovereidensa luokse turnaukseen. Nedin haltuun jätetty voimanlähde muuttuu epävakaaksi ja räjähdys jättää hänet sekä muut Peterin joukkuetoverit loukkuun Washington-monumentin hissiin. Vältettyään paikalliset viranomaiset, Peter onnistuu pelastamaan heidät ja ihastuksensa Lizin. New Yorkissa Peter etsii käsiinsä Davisin, joka paljastaa Toomesin tapaavan Staten Island Ferryllä toisen asiakkaansa Mac Garganin. Toomes ja Schultz kuitenkin pakenevat ennen kuin viallinen ase halkaisee lautan kahtia. Stark auttaa Peteriä pelastamaan matkustajat, mutta takavarikoi Hämähäkkimies-puvun
rangaistakseen Peteriä ajattelemattomuudesta.


title: Spider-Man: Homecoming

text: Peter palaa normaaliin elämäänsä ja pyytää Liziä Midtownin homecoming-juhlan tanssiaisiin. Tanssiaisiltana Peter saa tietää Toomesin olevan Lizin isä ja Toomes itse päättelee Peterin olevan Hämähäkkimies. Tajutessaan, että Toomes aikoo kaapata lentokoneen, joka kuljettaa Kostajat-tornista aseita ryhmän nykyiseen tukikohtaan, Peter poistuu kesken tanssiaisten alkuperäisessä kotitekoisessa Hämähäkkimies-puvussaan estääkseen tämän aikeet. Schultz hyökkää Peterin kimppuun, mutta Ned pelastaa hänet ja Peter selvittää tiensä Toomesin piilopaikkaan. Toomes paljastaa Peterille haluavansa vain turvata Lizin tulevaisuuden ja yrittää suostutella Peterin puolelleen. Kun Peter kieltäytyy, Toomes tuhoaa rakennuksen tukipilarit ja rakennus sortuu Peterin päälle. Päästyään pois Peter onnistuu vaurioittamaan Toomesin Korppikotka-pukua ja ohjaa taistelussa vaurioituneen lentokoneen Coney Islandin hiekkarannalle. Toomesin puku räjähtää, mutta Peter pelastaa hänet ja jättää poliisien käsiin. Isänsä pidätyksen vuoksi Liz muuttaa äitinsä kanssa pois ja Peter kieltäytyy Kostajiin liittymisestä. Stark palauttaa Peterille päivitetyn Hämähäkkimies-puvun, jonka hän pukee ylleen juuri kun May-täti avaa hänen huoneensa oven.